Adakah kempen politik hanya untuk 18 tahun ke atas sahaja?

Ibu bapa dengan anak-anak di bawah umur meluahkan kebimbangan terhadap kandungan ucapan politik sewaktu kempen pilihan raya, menyifatkannya sebagai tidak selamat dan memberi kesan buruk kepada psikologi kanak-kanak.
Mereka berkata, rata-rata ucapan dimuat naik pada media sosial mengandungi perkataan yang jelik, sentimen kebencian dan berbaur lucah menjadikannya tidak sesuai untuk tatapan anak-anak kecil.
Nurul Haslin Hassan, ibu kepada tiga orang anak berkata, ahli politik gagal melindungi golongan muda terutamanya yang masih di bangku sekolah daripada kandungan-kandungan video yang boleh mempengaruhi minda dan kelakuan.
"Saya ditanya oleh anak lelaki yang berusia lima tahun, siapa kepala otak kamu? Saya betul-betul terkejut kerana kami suami isteri cuba sedaya upaya tak pernah mencarut depan anak-anak.
"Kalau nak bergaduh pun elak daripada anak-anak dengar. Tiba-tiba keluar perkataan macam tu apabila tengok video politik di TikTok," katanya kepada MalaysiaNow dan menambah dia tidak menghalang anaknya menggunakan aplikasi itu ketika bersantai.
Katanya, dia mahu memberi ruang untuk anak-anaknya menonton animasi kegemaran mereka selain video tentang haiwan peliharaan seperti kucing dan arnab bagi tempoh hanya beberapa jam sehari.
Sepanjang tempoh kempen Pilihan Raya Umum ke-15 (PRU15) lalu, siri jelajah ceramah politik berlangsung dengan rancak di seluruh negara.
Perkembangan itu menyebabkan banyak bahan-bahan dimuat naik dalam media sosial termasuk video pendek ceramah dan ucapan oleh ahli-ahli politik.
Tidak ketinggalan, beberapa video diedit bermotifkan hiburan tetapi tetap menyelitkan ucapan lawak “double meaning” dan kompilasi perkataan tidak senang seperti “kepala otak kamu” “bodoh” “bangang” dan sebagainya sehingga tular di semua platform media sosial.
Seorang aktivis sosial, Mohd Fairuz Abu bersetuju ucapan dalam kempen-kempen politik langsung tidak sesuai dan mesra kanak-kanak.
Katanya, ini kerana ahli-ahli politik sering menggunakan perkataan kasar dan lucah tanpa menyedari kesemua kandungan itu bukan sahaja menjadi tatapan para pengundi.
“Sedangkan video-video tular itu di merata media sosial yang di dalamnya ada pengguna kanak-kanak juga.
“Memang betul tontonan video ini menjadi peranan ibu bapa tetapi tetap akan ada budak-budak yang tertonton tanpa sengaja,” katanya kepada MalaysiaNow.
Dalam pada itu, seorang bapa berdepan dengan keadaan yang sama seperti Haslin apabila mendengar video yang dimainkan oleh anaknya di TikTok mempunyai suara latar belakang seorang ahli politik menyebut perkataan "bangang" secara berulang kali.
Terkejut dengan apa yang didengarinya, Yusman Ong segera menonton video tersebut dan mendapati tiada apa-apa yang berkaitan politik di dalamnya.
"Itu video lucu kanak-kanak tetapi suara dan muzik latar belakang menang jelas menggunakan suara ahli politik yang sudah diedit.
"Ada juga video yang anak saya tunjukkan pemimpin-pemimpin parti sedang berceramah tetapi ucapannya diambil sebahagian kemudian dicampur dan gabung menjadi satu video ceramah yang berbaur hasutan," katanya.
Yusman berkata anak sulungnya yang berusia 13 tahun amat aktif mengikuti TikTok untuk mendapatkan perkembangan terkini mengenai selebriti dan hobi kesukaannya.
Pada pengetahuannya politik tidak pernah menjadi topik pilihan anaknya di TikTok.
Bagaimanapun sepanjang musim PRU15 bulan lepas, algoritma TikTok dipenuhi dengan video-video kempen politik sahaja.
Sementara itu, ketika ditanya adakan kandungan-kandungan video tukar itu akan menggugat emosi kanak-kanak yang menontonnya, Fairuzberkata ianya mungkin tidak akan berlaku.
Ini kerana perkataan-perkataan seperti yang disebut oleh segelintir ahli politik itu sudah didengari di rumah, kawasan kejiranan mahupun sekolah.
"Kanak-kanak sebenarnya lebih banyak mengenali perkataan daripada ibu bapa dan internet.
"Internet merujuk kepada individu yang menjadi kegemaran mereka seperti pempengaruh (influencer) yang bermain permainan video."
Pada masa yang sama, Fairuz menegaskan ahli politik perlu sedar bahan-bahan kempen yang mereka jalankan pada masa kini tidak sama dengan yang berlaku pada beberapa dekad lalu apabila kandungan ceramah hanya disiarkan di kaca televisyen dan melalui proses sunting kandungan yang bersesuaian dengan akta-akta tertentu.
Berbeza dengan keadaan di zaman digitalisasi dan perkembangan media sosial, mereka seharusnya lebih berhati-hati dalan berkempen.
"Guna perkataan yang elok, berpolitiklah secara matang, bawa idea bukannya perkataan kesat, politik perkauman dan agama."


Kit Siang umum bersara, tidak bertanding PRU depan

Tokoh veteran DAP Lim Kit Siang hari ini mengumumkan persaraan beliau daripada arena politik, sekali gus tidak akan bertanding dalam mana-mana Pilihan Raya Umum (PRU) akan datang.Ahli Parlimen Iskandar Puteri yang kini telahpun berusia 81 tahun berkata susulan itu beliau juga menarik diri daripada bertanding dalam pemilihan Jawatankuasa Tertinggi Pusat (CEC) DAP hari ini.Katanya sejak berada dalam parti DAP, beliau telah melihat bagaimana parti itu telah berkembang dari sebuah parti pembangkang kecil hingga berjaya menubuhkan kerajaan bersama Pakatan Harapan (PH) pada PRU-14 lepas.“Saya melihat bagaimana parti kita telah berkembang dari sebuah parti pembangkang kecil yang mengambil bahagian pertama kali dalam pilihan raya umum tahun 1969, sehingga menjadi sebuah parti politik utama yang berjaya menubuh kerajaan persekutuan serta mengambil alih kerajaan di tujuh negeri bersama dengan rakan-rakan kita dalam Pakatan Harapan semasa PRU-14,” katanya ketika berucap pada Kongres Kebangsaan DAP ke-17 hari ini.Beliau berkata Pilihan Raya Negeri Johor yang baru berlangsung merupakan satu peringatan yang penting bahawa Impian Malaysia yang mahu Malaysia menjadi sebuah negara bersatu padu, demokratik, adil dan berjaya, yang dihormati oleh masyarakat antarabangsa merupakan satu perjuangan politik jangka panjang.Dalam proses ini, kita menghadapi banyak kejayaan dan kegagalan, kemenangan dan kekalahan. Tapi kita mesti kekal dengan matlamat kita dan jangan sekali-kali berkompromi dari segi prinsip dan cita-cita,” katanya.Terdahulu, anaknya Lim Guan Eng yang juga merupakan Setiausaha Agung DAP dalam ucapan dasarnya berkata bapanya telah dilantik dalam CEC pada usia 26 tahun.“Ketika itu tiada siapa yang menyangka bahawa Lim Kit Siang akan menjadi nama besar dalam kalangan ahli politik Malaysia disebabkan kebijaksanaan, keberanian, semangat juang, dan kesetiaannya kepada prinsip serta ideal.“Untuk sekian lama, perdana menteri serta menteri-menteri kabinet menganggap Lim Kit Siang sebagai ‘lawan’ yang hebat,” katanya sambil menambah Lim merupakan ketua pembangkang paling lama berkhidmat, yakni sejak 1974 hingga 1999.Lim memegang jawatan sebagai Setiausaha Agung Parti pada 1969 dan seterusnya dilantik menjadi Pengerusi Kebangsaan dari 1999 hingga 2004.Selain Iskandar Puteri, beliau pernah berkhidmat sebagai ahli Parlimen di Bandar Melaka (1969-1974); Kota Melaka (1974-1978); Petaling Jaya, Selangor (1978-1982); Kota Melaka (1982-1986); Tanjong, Pulau Pinang (1986-1999); Ipoh Timur, Perak (2004-2013) dan Gelang Patah, Johor (2013-2018).Beliau juga pernah dipilih sebagai ahli Dewan Undangan Negeri di Kubu, Melaka (1974-1982); Kampong Kolam, Pulau Pinang (1986-1990) dan Padang Kota, Pulau Pinang (1990-1995).


Mengapa hanya golongan miskin perlu berkorban?

Dalam satu wawancara, ahli kuantum fizik, Carlo Rovelli berkata langkah berkurung di rumah yang berjaya menyelamatkan nyawa ramai orang dapat dilakukan dengan meningkatkan kemiskinan orang paling lemah dalam masyarakat.Katanya, nyawa amat berharga tetapi beliau fikir kita perlu tanya, siapakah yang menanggung kos ekonominya.Menurut beliau dalam keadaan ekonomi sekarang yang tidak saksama kos untuknya patut ditanggung oleh mereka yang mempunyai kekayaan.Bukannya di bahu majoriti penduduk yang hanya memiliki sedikit wang.Katanya, mengapa untuk menyelamatkan nyawa kita menambahkan kemiskinan golongan paling lemah dalam masyarakat?Terdapat satu lapisan masyarakat yang mempunyai banyak harta tetapi kita tidak menyentuh mereka.Ini kerana, menurut beliau, mereka amat berkuasa.Rivelli bekerja di Perimeter Institute, Kanada.Buku beliau mengenai fizik turut dijual di Malaysia dan terkenal dalam kalangan peminat sains popular.Wawancara itu dilakukan pada Disember 2020 dan disiarkan dalam majalah Idler keluaran Mac 2021.Walaupun ia dilakukan secara dalam talian, tetapi majalah itu hanya menyiarkan dalam bentuk cetakan.Ini kerana Idler memperjuangkan gaya hidup santai dan tidak terikat dengan paksaan sebarang kemajuan teknologi terkini.Apa yang disebut oleh Rivelli itu merujuk pada negara-negara Barat dalam menangani wabak Covid-19.Ini termasuklah negaranya, Itali, negara tempat ia bekerja, Kanada dan United Kingdom negara di mana Idler diterbitkan.Namun ia boleh dikaitkan dengan kebanyakan negara di dunia.Cara negara-negara maju menghadapi wabak Covid-19 adalah dengan perintah berkurung di rumah iaitu “lockdown” seperti yang dinasihatkan oleh pertubuhan kesihatan sedunia (WHO).Langkah itu berjaya membendung penularan virus itu.Tetapi kesan ekonomi daripada langkah itu adalah berat.Banyak industri lumpuh akibat daripadanya.Walaupun pemilik dan pemegang saham syarikat-syarikat dalam industri itu terjejas tetapi paling teruk menanggung kesusahan adalah pekerja-pekerja yang hilang pendapatan.Apa yang disebut sebagai negara maju itu adalah mereka mempunyai keupayaan dana besar untuk untuk kegunaan kerajaannya.Selain itu, mereka mengamalkan sistem demokrasi dengan pentadbiran negara tersusun.Tentunya kerajaan-kerajaan negara itu melakukan pelbagai cara untuk mengurangkan beban yang ditanggung oleh majoriti penduduk.Kerajaan mereka perlu melakukan perkara ini kerana dalam sistem demokrasi, tuntutan rakyat wajar dipenuhi.Ini kerana di Parlimen, kerajaan mereka dipersoalkan.Jika melihat siaran langsung Parlimen British melalui televisyen Sky, dapat disaksikan bagaimana Perdana Menteri Boris Johnson terpaksa menjawab soalan yang dikemukakan wakil rakyat yang hadir dalam dewan, dan juga melalui dalam talian.Sementara di Jerman, pilihan raya di peringkat negeri diadakan dengan parti Canselor Angela Merkel, Kesatuan Demokrasi Kristian (CDU) kalah di kawasan kubu kuatnya, antara lain disebabkan rasa tidak puas hati terhadap cara kerajaan menangani wabak Covid-19.Belanda pula akan mengadakan pilihan raya umum.Tahun lalu dapat disaksikan betapa kerajaan campuran Itali tumbang kerana ada parti yang menarik diri.Di dunia, golongan kaya yang besar berada di negara-negara maju.Dalam kalangan mereka ramai juga yang pemurah dan menjadi dermawan atau filantropis.Mereka menubuhkan pelbagai yayasan derma, daripada menolong orang susah sampailah kepada menyelamatkan spesis haiwan.Dalam keadaan pandemik ini, antara mereka turut membantu mengurangkan beban golongan yang hilang pendapatan.Tetapi umumnya mereka tidak suka kenaikan cukai terhadap pendapatan dan harta mereka.Bagi mereka, pada sebahagiannya, mengenakan cukai terhadap harta mereka adalah seolah-olah seperti merampas hak milik mereka.Golongan ini pula, melalui kedudukan dan harta mereka mempunyai pengaruh besar dalam masyarakat dan kerajaan.Maka adalah sukar bagi kerajaan untuk menaikkan cukai terhadap mereka lebih-lebih lagi apabila ahli-ahli politik juga sebahagiannya datang daripada golongan ini.Pada masa ini pula di Eropah, parti-parti yang popular adalah dari kalangan aliran kanan yang mengutamakan pertumbuhan ekonomi dan tidak akan mahu menaikkan cukai terhadap golongan kaya.Dalam mana-mana masyarakat, umumnya ia berbentuk piramid dengan golongan kaya, yang bilangannya kecil berada di puncak, dengan golongan sederhana berada di tengah-tengah, dan penduduk miskin berada di bawah.Banyak kemudahan dan bantuan diberikan kepada golongan miskin tetapi dana yang dimiliki oleh kerajaan tetap tidak pernah mencukupi.Ditambah pula dengan ketirisan sistem birokrasi, lebih-lebih lagi kalau berlaku korupsi.Kos pula terus meningkat terutamanya dalam perkhidmatan kesihatan.Sememangnya kemiskinan tidak dapat dihapuskan sepenuhnya.Sistem bebas dan terbuka dalam demokrasi memberi peluang untuk kejayaan, tetapi pada waktu sama membuka ruang bagi kegagalan.Cumanya jurang miskin kaya wajar dirapatkan bukan saja untuk mengelak pemberontakan dan krisis sosial tetapi ia merupakan suatu nilai keadilan yang wajar dilaksanakan untuk bersifat perikemanusiaan.Apa yang dipersoalkan oleh Rivelli ialah wabak Covid-19 ini memberi kesan pada semua anggota masyarakat, tidak kira sama ada mereka kaya, sederhana dan miskin.Tetapi apabila dilakukan langkah membendungnya iaitu melalui perintah berkurung di rumah, yang menanggung kos paling besar ialah golongan miskin.Ini kerana mereka hilang pendapatan.Daripada pekerja di kafe dan restoran, kedai-kedai, hotel sampailah kepada syarikat pengangkutan dan penerbangan.Tentu ada orang kata; “Nasiblah jadi orang miskin. Sistem sudah macam itu.”Tetapi sistem ini adalah rekaan manusia.Mengapa perlu orang miskin menanggung kos lebih besar berbanding dengan orang kaya?Semua manusia sama saja.Bezanya nasib hidup masing-masing.Golongan kaya seperti kebanyakannya dari zaman silam boleh saja tidak memandang atau memikirkan mengenai nasib orang miskin.Terpulang pada mereka.Begitu juga, golongan miskin boleh saja menerima nasib mereka dengan hati terbuka.Mereka berusaha apa yang boleh untuk hidup dalam sistem yang ada.Seperti pada zaman silam di mana golongan hamba menerima saja nasib sampai ke akhir hayat.Tetapi sejarah menunjukkan manusia akan menolak ketidakadilan.Akhirnya orang tidak mahu menjadi hamba.Sistem boleh diubah.Ada anggota golongan kaya dan sederhana yang turut menjunjung prinsip keadilan.Mereka turut membela golongan miskin.Maka lahirlah sistem demokrasi yang ada sekarang serta gerakan aliran kiri untuk membela golongan miskin.Maka dalam menghadapi wabak Covid-19 yang sudah memasuki peringkat vaksinasi, beban kos ekonomi sewajarnya ditanggung oleh semua golongan, sama ada kaya, sederhana dan miskin.Biarlah apabila golongan miskin hilang pendapatan, mereka tidaklah terlalu terbeban kerana ada bantuan yang datangnya dari dana yang diambil dari golongan kaya.Dalam pada itu, bantuan sekali sekala tidak akan dapat menggantikan kehilangan pekerjaan.Ini kerana apabila seseorang itu hilang pekerjaan, mereka akan mengalami tekanan kerana masa depan yang sudah tidak terjamin.Selain itu,perasaan harga diri juga turut hilang.Inilah juga apa yang dihadapi oleh semua mereka yang hilang pekerjaan di seluruh dunia sebagai kesan sampingan dari langkah membendung wabak Covid-19.


KKM siasat 17 kes Omicron tiada rekod vaksinasi

Kementerian kesihatan (KKM) mengesan sejumlah 17 daripada 122 individu yang dijangkiti varian Omicron setakat 4 Januari lepas didapati tidak mempunyai rekod vaksinasi Covid-19.Menteri Kesihatan Khairy Jamaluddin berkata pihaknya sedang menyiasat rekod pengembara dari luar negara yang tidak mempunyai sejarah vaksinasi sama ada mereka memiliki masalah kesihatan atau sebab lain.Beliau berkata 10 daripadanya membabitkan warganegara manakala tujuh lagi bukan warganegara.“Negara import kes Omicron tanpa rekod vaksinasi ini ialah dari United Kingdom dengan empat kes, Nigeria (empat), Emiriah Arab Bersatu (empat) dan masing-masing satu kes dari Amerika Syarikat, Australia, Ghana, Ireland serta Arab Saudi,” katanya pada sidang media hari ini.Menurut Khairy, siasatan awal KKM mendapati 122 kes positif Omicron selepas masuk ke Malaysia dengan 14% atau 17 kes tiada vaksinasi.“Di sini, wujud isu ketidakpatuhan prosedur operasi standard (SOP) kerana hanya mereka yang divaksin sepatutnya dibenarkan melakukan perjalanan,” katanya.Khairy juga berkata jumlah kumulatif varian Omicron dalam kes positif Covid-19 yang dikesan di Malaysia adalah sebanyak 245 kes dengan 157 kes atau 64.08 peratus merupakan jemaah umrah.Beliau berkata susulan itu, Jemaah Menteri semalam telah mengarahkan penangguhan sementara bagi aktiviti umrah selama sebulan bermula 8 Jan ini untuk membolehkan penilaian risiko dijalankan sebelum kebenaran mengerjakan ibadah tersebut dilaksanakan semula.Katanya KKM bersama dengan kementerian dan agensi berkaitan akan mengemas kini SOP umrah antaranya pengambilan dos penggalak sebagai antara syarat umrah serta pemantauan status kesihatan jemaah di Arab Saudi.Pada masa sama, Khairy berkata kementerian pelancongan, seni dan budaya akan berbincang dengan ejen pelancongan untuk penjadualan semula umrah manakala Kementerian Pengangkutan menguruskan jadual penerbangan.“KKM ingin mengingatkan individu yang diarahkan menjalani kuarantin wajib di tempat kediaman atau rumah agar terus mematuhi arahan tersebut, kekal dalam bilik berasingan dan tidak bertemu dengan ahli rumah atau individu yang lain,” katanya.Beliau berkata kegagalan mematuhi arahan itu akan menyebabkan penularan jangkitan Covid-19 termasuk varian Omicron kepada ahli keluarga dan komuniti.KKM juga menyarankan kepada individu yang layak menerima vaksin Covid-19 supaya mendapatkan dos penggalak bagi mencapai tahap perlindungan optimum serta mengelakkan jangkitan virus itu yang teruk serta komplikasinya.


Perlu kaedah lain untuk atasi pencemaran plastik, kata jurucakap kempen

Rakyat negara ini merupakan pengguna sekali guna plastik terbesar di Asia, menurut Tabung Alam Sedunia (WWF).Setiap rakyat negara ini menggunakan dan kemudian membuang kira-kira 17 kilogram plastik setiap tahun, sama ada dalam bentuk beg, kutleri, straw dan lain-lain “keperluan” yang dibuang.Sebahagian besar plastik-plastik itu akhirnya terlepas ke laut, meletakkan Malaysia sebagai negara ke-5 di dunia paling teruk dalam pencemaran laut.Pun begitu rakyat negara ini masih sukar untuk mengubah tabiat penggunaan plastik sekali guna.Pencemaran yang berpunca daripada plastik yang dibuang hanya dapat diatasi dengan menukar kaedah digunakan sekarang ini, kata Heng Kiah Chun, jurucakap kempen Greenpeace Malaysia.“Caj yang dikenakan untuk plastik sekali guna mungkin mampu menghalang pelanggaan daripada menggunakannya, tetapi ia secara bersendirian tidak mampu menghentikan krisis global ini,” kata Heng kepada MalaysiaNow.Pencemaran kini merupakan kebimbangan utama saintis dan pencinta alam sekitar kerana memberi kesan buruk kepada kehidupan kita dalam pelbagai cara – daripada pelepasan karbon mengancam iklim, hingga plastik yang mencemar sungai-sungai serta memusnahkan kehidupan marin dan ekosistem.Kajian menunjukkan penggunaan plastik sekali guna menjadi penyumbang kepada sebahagian besar sampah di kawasan pantai di seluruh dunia dan 12 juta tan sampah yang dibuang itu kemudian mencemari lautan setiap tahun.Usaha dilakukan bagi mengurangkan plastik sekali guna dilihat tidak berkesan kerana kebanyakan kedai dan kafe masih membekalkan beg, kutleri dan bekas sebagai sebahagian daripada perkhidmatan pelanggan dan bersikap sopan.Disebabkan cara pemikiran seperti ini, plastik sekali guna, atau pakai buang, seperti pembungkus makanan, botol dan straw merangkumi hampir 40% penggunaan plastik di seluruh dunia.Walaupun kerajaan berusaha mengurangkan pengunaan plastik dan meningkatkan kesedaran dalam kalangan masyarakat dengan mengenakan caj untuk beg plastik, akan tetapi ia masih tidak mencukupi, kata Heng.“Pendekataan lebih holistik diperlukan dengan memberi fokus terhadap sistem penyampaian alternatif menggunakan pendekatan guna atau isi semula,” katanya.“Larangan perundangan perlu digunakan untuk menyekat pengunaan pembungkusan plastik sekali guna kerana pengganti lebih sesuai sudah ada.”Heng mengatakan barang-barang seperti kutleri di restoran, filem plastik di dalam pasar raya, dan plastik mikrob dalam kosmetik masih banyak digunakan walaupun terdapat alternatif lain.Kewajipan Lanjutan Pengeluar (EPR) merupakan satu pendekatan yang memberikan pengeluar tanggungjawab kewangan atau fizikal penting bagi merawat atau membuang produk pasca pengguna.“Pendekataan lebih holistik diperlukan dengan memberi fokus terhadap sistem penyampaian alternatif menggunakan pendekatan guna atau isi semula,” katanya.“Penggunaan EPR adalah untuk internalisasi kos dan mengelak beberapa jenis pencemaran plastik, terutama melibatkan barang pembungkusan sekali guna termasuk melalui Sistem Pulangan Deposit,” kata Heng.Kebanyakan syarikat mencari jalan menghasilkan alternatif kepada pembungkusan plastik dengan beralih daripada bahan plastik fosil kepada plastik berasaskan kertas dan bio yang sering dipromosi sebagai bahan biodegradasi.Heng menekankan pendekatan yang lebih baik adalah untuk mendorong penyelidikan ke dalam sistem penyampaian alternatif bagi pengggunaan semula dan pemulihan daripada menggunakan alternatif bahan sekali guna atau plastik berasaskan bio.Katanya bagi pengguna, meningkatkan kesedaran dan mengubah sikap perlu dilakukan.Beliau berkata, orang ramai mesti disedarkan mengenai kesan budaya membuang tidak mampan kepada perubahan iklim.“Hampir setiap keping plastik bermula dengan bahan bakar fosil, dan gas rumah hijau dihasilkan pada setiap peringkat kitaran prosesnya, daripada pencarian dan mengangkut, penyulingan dan pengeluaran sehinggalah ke pembuangan.”Katanya usaha lain termasuk melabelkan plastik sebagai sumber berharga dengan memberikannya harga, mereka bentuk produk dan pembungkusan untuk sesuaikan dengan sistem kitar semula sedia ada atau pada masa depan dan meningkatkan ketelusan mengenai bahan kimia digunakan dalam plastik dengan memberikan lebih banyak maklumat yang secara kolektif akan membantu mengatasi masalah ini.Usaha lain seperti mengiktiraf plastik sebagai sumber berharga dengan memberikan harganya, merancang produk dan pembungkusan agar sesuai dengan sistem kitar semula yang ada atau akan datang dan meningkatkan ketelusan bahan kimia yang terdapat dalam plastik dengan memberikan lebih banyak maklumat secara kolektif dapat membantu mengatasi masalah ini, katanya.“Syarikat yang bertanggungjawab terhadap apa yang berlaku perlu mengetuai dalam mencari sistem penyampaian baru yang boleh meningkatkan fungsi plastik sekali guna dan sesuai untuk digunakan orang ramai.”Heng mendakwa para pengeluar sudah lama meletakkan kesalahan kepada pengguna dan pada masa sama memaksimumkan keuntungan dengan pengeluarkan plastik sekali guna.“Walaupun tindakan individu itu penting, mereka tidak mungkin melakukan sebarang perubahan pada skala yang diperlukan.“Tanggungjawab sebenar terletak pada syarikat dan kerajaan yang terus mendorong orang ramai ke dalam sistem ini.”


Bayi 6 bulan tidak sengaja disuntik vaksin Sinovac di Chile

Seorang bayi berusia enam bulan di Chile secara tidak sengaja disuntik dengan vaksin Covid-19 Sinovac China, lapor Sputnik memetik penyiar 24 Horas pada Khamis.Menurut agensi berita itu, bayi berkenaan diberi vaksin selepas ibunya membawanya ke pusat kesihatan keluarga di komuniti Tirua di wilayah Bio Bio untuk menerima suntikan imunisasi bayi.Pihak komuniti telah memaklumkan perkara itu kepada semua pihak berkaitan untuk mengambil semua langkah perlu bagi memantau keadaan bayi tersebut.Setakat ini, bayi itu belum menunjukkan reaksi negatif. Siasatan mengenai kejadian sedang dijalankan.


Covid-19 ragut lebih 4 juta nyawa di seluruh dunia

Jumlah kematian akibat Covid-19 di seluruh dunia kini melepasi angka empat juta iaitu sebanyak 4,000,269 pada Rabu, lapor Xinhua.Menurut Universiti Johns Hopkins lebih 185 juta kes dilaporkan pada 9.21 malam waktu tempatan.Amerika Syarikat (AS) kekal negara paling teruk terjejas dengan 33,769,829 kes dan 606,215 kematian, menyumbang lebih 18% daripada jumlah kes global dan lebih 15% kematian.Brazil pula mencatatkan 528,540 kematian diikuti India sebanyak 404,211.Negara yang mencatatkan lebih 120,000 kes kematian termasuk Mexico, Peru, Rusia, Britain dan Itali.Kematian Covid-19 di dunia mencecah satu juta pada 28 September 2020, dua juta pada 15 Januari 2021 dan melebihi tiga juta pada 17 April 2021.


Trump akan pergi, tetapi nasionalisme haluan kanan kekal, kata pakar

Presiden Donald Trump mungkin dalam proses meninggalkan pejabat paling berpengaruh di dunia, namun pemerintahannya dalam masa singkat di Rumah Putih memberikan kesan terhadap kumpulan berhaluan kanan di seluruh dunia, kata satu perbincangan tentang era selepas presiden Amerika Syarikat (AS) itu baru-baru ini.Rashila Ramli dari Universiti Kebangsaan Malaysia (UKM) berkata, era pentadbiran Trump mendorong kumpulan berhaluan kanan dan mereka yang mahukan naungan meluas menggunakan sentimen nasionalis.Katanya, Malaysia juga menerima kesan daripada nasionalisme acuan Trump.“Sama ada kita tahu kumpulan tersebut wujud dalam masyarakat kita. Kita perlu berjaga-jaga tentang hal ini kerana ia sangat merbahaya,” kata Rashila dari Institut Kajian Malaysia dan Antarabangsa, UKM semasa dialog dianjurkan Islamic Renaissance Front (IRF) yang berpangkalan di Kuala Lumpur.Bagaimanapun, pengkritik sosial Chandra Muzaffar berkata nasionalisme berhaluan kanan sudah lama wujud di Barat sebelum era pentadbiran Trump.“Jadi, kita tidak boleh tunding jari sepenuhnya kepada Trump,” katanya.“Sebagai contoh, tanggapan negatif terhadap pihak lain – imigran, Yahudi dan orang Islam sedikit sebanyak adalah sebahagian daripada jiwa orang Eropah.”Trump yang merupakan seorang jutawan terkemuka menang dalam pilihan raya presiden 2016 menggunakan slogan “Dahulukan Amerika” dan berikrar akan mengutamakan tenaga kerja dan peluang pekerjaan bagi penduduk tempatan.Pentadbiran Trump juga mengamalkan polisi imigresen yang amat keras.Bagaimanapun, pengkritik sosial Chandra Muzaffar berkata nasionalisme berhaluan kanan sudah lama wujud di Barat sebelum era pentadbiran Trump.Akan tetapi, Chandra mengingatkan supaya tidak menyamakan haluan kanan dengan nasionalisme dalam satu kategori, dan menambah adalah menjadi kebiasaan bagi sesuatu negara bangsa untuk mempertahankan kepentingan mereka.“Saya tidak melihat ini sebagai berhaluan kanan, berfikiran sempit atau pentaksub. Mereka mempunyai alasan yang kukuh untuk melindungi kepentingan sendiri. Tetapi, jenis kepentingan yang dilindungi itu yang menjadi isu.“Adakah kepentingan orang miskin dan mereka yang terpinggir? Jika ya, itu patut dipuji,” tambahnya.Bagaimanapun, Chandra bersetuju bahawa kebangkitan Trump menaikkan semangat sebahagian besar kumpulan berhaluan kanan di negara-negara lain.Sementara bekas duta Iran ke Pertubuhan Bangsa-bangsa Bersatu (PBB) Gholam Ali Khosroo berkata, Trump berpengaruh dalam kebangkitan nasionalisme di Barat dan trend itu dilihat akan berterusan di AS dan Eropah.Khosroo, yang negaranya menjadi sasaran polisi keras Trump di Timur Tengah juga tidak mengharapkan sebarang perubahan besar selepas Joe Biden mengambil alih jawatan tersebut.Chandra bersetuju dan mengatakan: “Meskipun kita tidak lagi berdepan dengan ketidaktentuan rejim Trump, AS tetap akan meneruskan dominasi globalnya di bawah pemerintahan Biden.”Tambahnya, walaupun Washington mungkin kembali kepada perjanjian multilateral yang tidak dipedulikan Trump seperti Perjanjian Paris, mereka akan terus mempertahankan penguasaannya dalam hal ehwal antarabangsa.Selepas menjadi presiden, Trump mengumumkan AS menarik diri daripada Perjanjian Paris – perjanjian antarabangsa yang berusaha mengurangkan pemanasan global, dan mengumumkan AS tidak lagi menyokong perjanjian nuklear bersejarah Iran yang ditandatangani Presiden Barack Obama.Tetapi perjanjian Perkongsian Trans-Pasifik (TTP) yang menjadi korban pertama di bawah pentadbiran Trump, ketika beliau menandatangani perintah eksekutif mengeluarkan AS daripada perjanjian perdagangan antarabangsa itu pada hari pertamanya di pejabat.TPP adalah perjanjian perdagangan melibatkan 12 negara termasuk Malaysia, yang bertujuan untuk menghapuskan sekatan perdagangan dan tarif antara negara-negara anggota.Susulan kegagalan TPP, negara-negara anggota mengadakan rundingan baru dikenali sebagai Perjanjian Komprehensif dan Progresif bagi Perkongsian Trans-Pasifik (CPTPP).Rashila berkata sama ada pentadbiran Biden akan kembali semula menyertai perjanjian itu bergantung kepada politik domestik negara berkenaan.Sementara itu, Chandra berkata AS boleh  mencontohi Persatuan Negara-negara Asia Tenggara atau Asean, dalam menangani masalah kedaulatan dan kepentingan nasional.


Sultan titah parti politik cari formula terbaik bentuk kerajaan baru Perak

Sultan Perak Sultan Nazrin Shah menitahkan semua parti politik di negeri berkenaan mencari formula terbaik untuk membentuk kerajaan negeri baru.Ahli Dewan Negara Perak Mohd Annuar Zaini berkata Sultan Nazrin bertitah demikian pada sesi terima menghadap beberapa pimpinan parti politik hari ini.“Segala pandangan (pimpinan parti politik) itu didengari tetapi bukanlah tanggungjawab untuk Sultan Nazrin campur tangan dalam urusan masing-masing parti dan Sultan hanya boleh nasihatkan carilah formula terbaik untuk tubuhkan kerajaan dan pimpinan baharu,” katanya.Beliau berkata demikian kepada media di luar perkarangan Istana Kinta, di Ipoh selepas selesai majlis terima menghadap beberapa pimpinan parti politik itu.Pimpinan parti politik itu termasuk Pengerusi DAP Perak Nga Kor Ming, Pengerusi PKR Perak Farhash Wafa Salvador Rizal Mubarak, Pengerusi Amanah Perak Asmuni Awi dan Pengerusi Badan Perhubungan Umno Perak Datuk Saarani Mohamed.Esok, Presiden Umno Ahmad Zahid Hamidi dijadual menghadap Sultan Nazrin di Istana Kinta, Ipoh pukul 10 pagi.Ditanya sama ada pihak Istana disembah maklum senarai calon menteri besar baru, Annuar berkata difahamkan perkara itu masih dalam perundingan parti-parti politik.Semalam, Faizal gagal memperoleh sokongan dalam usul keyakinan ahli Dewan terhadap menteri besar dalam persidangan Dewan Undangan Negeri (DUN) apabila hanya mendapat 10 undi, berbanding 48 menolak manakala satu berkecuali.Usul itu dibawa Abd Manap Hashim (BN-Pengkalan Baru) atas alasan untuk membuktikan Faizal mempunyai sokongan padu daripada semua 59 Ahli Dewan Undangan Negeri (Adun) sebagai seorang menteri besar.DUN Perak merangkumi 25 Adun Barisan Nasional yang kesemuanya Umno, DAP (16), Amanah (5), Bersatu (5), PKR (3), PAS (3), manakala Gerakan dan Bebas masing-masing satu.


Kes harian turun sekali lagi ke paras 2,600

2,641 kes baru Covid-19 direkodkan hari ini menjadikan jumlah keseluruhan kes sebanyak 2,788,860.Pesakit yang sembuh pula mencatat 2,808 kes hari ini menjadikan jumlah keseluruhan kes sembuh sebanyak 2,717,422.Dalam pada itu, kes yang memerlukan rawatan di unit rawatan rapi (ICU) adalah sebanyak 253 kes di mana 211 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 106 kes di mana 74 adalah kes Covid-19.Dari 2,641 kes harian yang dilaporkan pada hari ini, 57 kes (2.2%) adalah daripada Kategori Tiga, Empat, dan Lima, dan 2,584 kes (97.8%) lagi adalah terdiri daripada Kategori Satu dan Dua.


Perlis larang kempen politik di masjid, surau

Jabatan Hal Ehwal Agama Islam Perlis (JAIPs) melarang pelaksanaan sebarang bentuk aktiviti berunsurkan kempen politik di masjid dan surau di negeri ini sepanjang Pilihan Raya Umum ke-15 (PRU15).
Bagaimanapun Pengarahnya Najmuddin Abdul Karim berkata calon atau wakil calon dibenarkan hadir ke masjid dan surau untuk tujuan beribadah.
“Pihak masjid juga perlu memastikan apa-apa berkaitan dengan politik seperti bendera parti dan poster calon tidak boleh digantung di sekitar kawasan pagar masjid selain tidak membenarkan pengedaran risalah politik,” katanya dalam kenyataan hari ini.
Beliau berkata JAIPs boleh mengenakan tindakan undang-undang terhadap calon atau wakil calon yang melanggar arahan berkenaan.


UKSB serah S$13.56 juta secara bulanan kepada Zahid, kata penyiasat SPRM

Seorang pegawai penyiasat Suruhanjaya Pencegahan Rasuah Malaysia (SPRM) memberitahu Mahkamah Tinggi Shah Alam hari ini bahawa keseluruhan wang tunai yang diserahkan syarikat Ultra Kirana Sdn Bhd (UKSB) secara bulanan kepada bekas timbalan perdana menteri Ahmad Zahid Hamidi berjumlah S$13.56 juta.
V Mahendran berkata hasil siasatan mendapati transaksi pembayaran wang tunai kepada Ahmad Zahid itu berlaku antara Oktober 2014 dan Mac 2018 selain ia direkodkan di dalam sebuah lejar milik UKSB.
“Lejar tersebut disediakan oleh David Tan Siong Sun (bekas pengurus pentadbiran UKSB) melalui ‘Microsoft Excel’ dengan menggunakan laptop beliau. Lejar tersebut adalah bertujuan untuk merekodkan kemasukan dan pengeluaran wang setiap bulan UKSB.
“Dalam lejar tersebut, David Tan telah menamakan kod nama Zahid seperti Monster, Mon, YB, Young Boy, ZH dan Z,” katanya ketika membacakan penyataan saksinya semasa pemeriksaan utama oleh timbalan pendakwa raya Zander Lim Wai Keong.
Mahendran, 38, berkata lejar itu juga mengandungi bukti pembayaran kepada menteri-menteri, ahli-ahli politik dan pegawai kerajaan.
Berdasarkan 33 pertuduhan menerima rasuah, Zahid, 69, didakwa menerima suapan berjumlah S$13.56 juta dari UKSB untuk dirinya sebagai menteri dalam negeri bagi menyambung kontrak syarikat itu sebagai pengendali perkhidmatan pusat sehenti (OSC) di China dan sistem visa luar negara (VLN) serta untuk mengekalkan perjanjian kontrak untuk membekalkan sistem bersepadu VLN kepada syarikat yang sama oleh Kementerian Dalam Negeri.
Mahendran berkata wang bulanan yang diserahkan kepada Zahid itu diberikan UKSB secara berperingkat, bermula S$200,000 pada Oktober 2014 hingga Februari 2015.
Beliau berkata jumlah itu kemudian ditingkatkan kepada S$300,000 pada Mac 2015 hingga Jun 2017 serta kali terakhir dinaikkan kepada S$520,000 pada Julai 2017 hingga Mac 2018.
Sebelum ini, saksi pendakwaan ke-15 yang juga merupakan bekas pengarah UKSB Harry Lee Vui Khun memberitahu mahkamah sama bahawa bayaran kepada Zahid bermula akhir 2014 dengan bayaran S$200,000 sebulan kemudian meningkat kepada S$520,000 sebulan pada 2017, selain peningkatan sumbangan bulanan itu adalah permintaan presiden Umno itu.
Mahendran berkata hasil siasatannya juga menunjukkan selain daripada wang tunai bulanan, UKSB turut menyerahkan wang tunai secara sekali beri kepada Zahid antara Jun 2015 dan 27 Mac 2018.
“Transaksi-transaksi pembayaran tersebut seperti RM125,000 pada Jun 2015 untuk Sambutan Hari Raya, S$120,000 (Ogos 2015), 15,000 Swiss Franc (Mei 2016), U$15,000 (Julai 2016), S$1 juta (Mei 2017) bagi sambutan ulang tahun UMNO yang ke-71, S$30,000 (Oktober 2017) untuk sambutan hari lahir isteri Zahid dan RM3 juta (27 Mac 2018) bagi pilihan raya.
“Kesemua pembayaran tersebut dibuat di Country Heights, Kajang (kediaman Zahid) dan Seri Satria, Putrajaya (kediaman rasmi Zahid),” katanya.
Sebelum ini juga, Harry Lee memberitahu mahkamah sama bahawa UKSB telah menaja Zahid melancong ke luar negara, sambutan ulang tahun isteri Zahid dan hari raya.
Mengikut tujuh lagi pertuduhan menerima rasuah, presiden Umno itu didakwa memperoleh untuk dirinya S$1,150,000; RM3.125 juta; 15,000 Swiss Franc dan AS$15,000 daripada syarikat sama yang mempunyai kaitan rasmi dengan tugas rasminya.
Sementara itu, saksi pendakwaan ke-18 tersebut berkata hasil siasatan menunjukkan wang tunai yang diserahkan kepada Zahid adalah bukan hasil akaun UKSB.
“Berdasarkan penyata kewangan UKSB antara 2014 dan 2018, keuntungan selepas cukai bagi syarikat itu adalah RM625,033 pada 2014, RM114,572 (2015), RM4,913,446 (2016), RM2,821,144 (2017) dan RM 351,739 (2018).
“Bagaimanapun, sumber wang tunai yang digunakan oleh UKSB untuk membayar kepada Zahid adalah hasil daripada persefahaman lisan antara UKSB dengan beberapa syarikat iaitu Visa Malaysia Ltd, Maintech System HK Ltd (Syarikat Hong Kong), Valiant Capital Corporation, Galaxy Services Corporation dan Lotus Capital Corporation (Syarikat Labuan),” katanya.
Sebelum ini, saksi pendakwaan ke-17 iaitu David Tan memberitahu mahkamah sama bahawa wang yang digunakan UKSB sebagai bayaran bulanan dan sekali beri untuk Zahid tidak diambil daripada akaun syarikat itu sebaliknya ia adalah daripada rakan kongsi perniagaan mereka di Hong Kong.
Bagi kesemua 40 pertuduhan menerima rasuah itu, Zahid didakwa melakukan kesemua perbuatan tersebut di Seri Satria dan Country Heights antara Oktober 2014 dan Mac 2018.
Perbicaraan di hadapan hakim Mohd Yazid Mustafa sedang berlangsung.


Jangan seronok beraya korban, sampai terkorban kerana Covid, kata KP kesihatan

Ketua Pengarah Kesihatan Dr Noor Hisham Abdullah menyeru masyarakat agar mengambil iktibar daripada kesilapan mengabaikan prosedur operasi standard (SOP) khususnya ketika sambutan perayaan lalu sehingga mencetuskan jangkitan Covid-19.Beliau berkata kesilapan itu tidak seharusnya berulang semasa sambutan Aidiladha yang akan diraikan pada 20 Julai ini.“Masyarakat diingatkan bahawa larangan rentas daerah dan negeri masih lagi berkuat kuasa. Begitu juga larangan kunjung-mengunjung bagi menyambut perayaan.“Jangan pula dalam keseronokan menyambut Hari Raya Korban menyebabkan kita sama-sama ‘terkorban’ dek kerana Covid-19,” menurutnya dalam kenyataan semalam.Sambil mengucapkan setinggi-tinggi terima kasih kepada semua penduduk Malaysia yang telah bersungguh-sungguh dalam mematuhi SOP yang digariskan dan terus kekal duduk di rumah, beliau mengakui masih ada segelintir individu tidak mematuhi SOP ditetapkan.“Bagaimanapun, terdapat juga segelintir individu atau pihak yang tidak bertanggungjawab serta mementingkan diri yang cuai dalam mematuhi SOP serta menyebabkan penularan kes atau kejadian kluster dalam komuniti. Bak kata pepatah, kerana nila setitik rosak susu sebelanga,” katanya.Dr Noor Hisham berkata sejak bermulanya pelaksanaan penutupan penuh sektor sosial dan ekonomi pada 1 Jun lepas hingga semalam, sebanyak 267 kluster komuniti dilaporkan tercetus susulan sambutan perayaan lalu iaitu Aidilfitri dan Hari Gawai.Beliau berkata kluster terbabit tercetus berikutan aktiviti kunjung-mengunjung di kawasan kejiranan atau kampung, perjumpaan antara ahli keluarga dari rumah berlainan ketika perayaan serta majlis pengebumian.“Daripada 267 kluster komuniti ini, sejumlah 17,106 kes positif telah dilaporkan kementerian kesihatan. Kes-Kes tersebut dikesan daripada 72,755 individu yang disaring (kadar positiviti 23.5%) melalui pengesanan kes aktif yang dijalankan di lapangan oleh Pejabat Kesihatan Daerah secara berterusan,” katanya.Dr Noor Hisham berkata beberapa kluster komuniti yang dilaporkan itu turut melibatkan aktiviti rentas negeri.Katanya negeri yang melaporkan jumlah kluster rentas negeri tertinggi sejak 1 Jun ialah Perak dengan lapan kluster (38.1%) diikuti Terengganu (lima atau 23.8%) serta Kelantan (tiga atau 14.3%).


4 maut, 23 cedera kereta api tergelincir di Mesir

Empat orang disahkan maut selepas kereta api penumpang tergelincir berhampiran Kaherah, menurut Kementerian Kesihatan Mesir pada Rabu.
Sementara itu, 23 lagi cedera dalam kemalangan pada petang Selasa di bandar Qalyub, utara Kaherah.
Pihak Berkuasa Perkhidmatan Kereta Api Mesir memaklumkan, kemalangan berlaku ketika kereta api itu dalam perjalanan dari Kaherah menuju ke bandar Delta Nil Menouf, lapor Agensi Akhbar Jerman (dpa).
Pemandu didakwa gagal mematuhi isyarat arah semafor dan bertindak merempuh penghadang lalu menyebabkan lokomotif dan gerabak hadapan tergelincir, menurut pihak berkuasa dalam satu kenyataan.
Mesir menyaksikan beberapa tragedi membabitkan pengangkutan awam itu sejak beberapa tahun kebelakangan ini.
Pada Mac 2021, dua kereta api penumpang bertembung di selatan Mesir, mengorbankan sekurang-kurangnya 19 orang.
Pada Februari 2019, sebuah lokomotif tanpa pemandu merempuh platform di stesen kereta api utama Kaherah, menyebabkan kebakaran hingga meragut 31 nyawa.
Insiden terburuk di Mesir dilaporkan berlaku pada 2002, apabila kereta api penumpang terbakar manakala lebih 360 orang maut.


Najib, malulah sikit ‘kantoi’ tipu Parlimen

Gelagat “Bossku”, Najib Razak kebelakangan ini nampaknya seperti sangat terdesak.Ramai yang mengaitkan kegelabahan itu dengan rayuan pusingan akhir kes penyelewengan dana RM42 juta milik SRC International di Mahkamah Persekutuan bermula 15 Mac ini.Faktanya, Mahkamah Tinggi telah menjatuhi Najib hukuman penjara 12 tahun dan denda RM210 juta selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana SRC.Pengerusi panel tiga hakim Mahkamah Rayuan, Abdul Karim Abdul Jalil sewaktu mengekalkan keputusan Mahkamah Tinggi itu telah menggunakan hujah keras: “tiada kepentingan nasional, hanya memalukan negara,”.Semalam, Najib sekali lagi terasak ke penjuru dinding apabila Mahkamah Persekutuan menolak permohonan untuk menangguhkan tarikh pendengaran rayuan akhir kes penyelewengan dana SRC, bagi memasukkan bukti dan keterangan baru.Harus diingat, rayuan di Mahkamah Persekutuan pada 15 dan 16 Mac ini adalah rayuan pusingan terakhir. Sekiranya keputusan Mahkamah Tinggi dan Mahkamah Persekutuan dikekalkan, hukuman ke atas Najib akan berkuat kuasa serta merta.Dan semalam juga, satu negara dapat menyaksikan bagaimana Najib amat terdesak sehingga sanggup mengelirukan Dewan Rakyat semasa membahaskan titah diraja apabila mendakwa kononnya tiada satu sen pun dana awam digunakan kerajaan untuk membayar balik jumlah hutang pokok 1MDB.Walaupun menyebut perkataan hutang pokok, tidak sukar untuk meramal tujuan Najib yang mahu menanam naratif kononnya pembayaran hutang 1MDB (termasuk faedahnya) langsung tidak menggunakan dana awam, berdasarkan intonasi perbahasannya.Pun begitu, Menteri Kewangan, Tengku Zafrul Aziz menjawab dakwaan Najib dalam masa kurang 24 jam, dengan bahasa yang mudah difahami.Jelas Zafrul: “Kita sudah mula membayar faedah hutang 1MDB kira-kira RM6.5 bilion dan belum membayar prinsipal kerana prinsipal hutang tersebut akan matang lambat lagi.“Jadi dakwaan bahawa belum lagi kita bayar prinsipal hutang 1MDB ini adalah tidak berasas.“RM32.3 bilion ini tarikh matang dia di antara 2022 hingga 2039. Jadi, belum lagilah dibayar, ini prinsipalnya, tapi kita sudah mula membayar faedahnya.”Maka, tepatlah tindakan Ahli Parlimen Damansara, Tony Pua menghantar surat permohonan kepada Speaker Dewan Rakyat Azhar Azizan Harun supaya Najib dirujuk kepada Jawatankuasa Hak dan Keistimewaan Parlimen.Menurut Pua, apa yang dikatakan oleh pengerusi Lembaga Penasihat BN semalam bukan sahaja mengelirukan, malah perbuatannya secara spesifik menghina Parlimen.“Ini adalah palsu, kerana kerajaan telah bayar RM8.8 bilion dan faedah semasa beliau jadi menteri kewangan,” katanya.Kini, bola berada di kaki Azhar Azizan Harun untuk membuat keputusan. Sebagai tokoh yang berpegang teguh kepada integriti, beliau mesti membuat keputusan tepat dengan merujuk Najib kepada Jawatankuasa Hak dan Keistimewaan Parlimen.Ia bukanlah untuk mencari salah sesiapa kerana yang lebih penting ialah mempertahankan kemuliaan Dewan Rakyat.Janganlah kemuliaan itu dirobek-robek sesuka hati oleh pihak berkepentingan serong, lebih-lebih lagi yang dianggap “memalukan negara” oleh pengerusi panel tiga hakim Mahkamah Persekutuan itu.Atau yang telah dilabel rakyat Malaysia sebagai penyamun, perompak dan pencuri kerana sudah dijatuhi hukuman penjara 12 tahun serta denda RM120 juta oleh empat hakim di dua mahkamah.“Over to you honourable speaker…dengan izin”.Saladin Hasan Salleh adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Bajet 2023 ambil kira manifesto semua parti kerajaan, kata timbalan menteri kewangan

Bajet 2023 yang akan dibentangkan pada 24 Februari depan akan mengambil kira manifesto semua parti dalam Kerajaan Perpaduan.
Timbalan Menteri Kewangan I Ahmad Maslan berkata urus setia khas bajet baru telah ditubuhkan bagi meneliti dan mengkaji manifesto parti yang positif untuk dimasukkan dalam bajet berkenaan.
Selain itu beliau berkata beberapa penambahbaikan juga akan dipertimbangkan dalam Bajet 2023 itu bagi memastikan ia memenuhi keperluan dan agenda rakyat.
"Ada pelbagai parti dalam kerajaan perpaduan yang membentuk dua pertiga majoriti. Setiap parti ada manifesto-manifesto yang baik untuk dilaksanakan.
"Urus setia khas yang meneliti manifesto parti dalam kerajaan perpaduan telah ditubuhkan untuk teliti perkara-perkara ini," katanya pada sidang media sempena lawatan kerja di Pejabat Jabatan Kastam Diraja Malaysia (JKDM) Kemaman hari ini.
Selain itu, Ahmad berkata kerajaan juga tiada halangan untuk meneruskan perkara positif yang telah dibentangkan oleh Menteri Kewangan dalam Bajet 2023 sebelum ini.
Beliau berkata sebagai contoh pemberian bantuan persekolahan sebanyak RM150 kepada setiap pelajar tanpa mengira pendapatan keluarga yang akan mula diagihkan pada 12 Jan depan.
"Hal-hal bajet akan dibincangkan pada mesyuarat kementerian (Kementerian Kewangan) pada mesyuarat 3 Januari depan.
"Terpulang kepada perdana menteri untuk memutuskan tema bajet dan kandungannya," katanya.
Sebelum ini Bajet 2023 yang disediakan kerajaan pimpinan bekas Perdana Menteri Ismail Sabri Yaakob tidak sempat dibahas dan diluluskan, sebelum terbubarnya Parlimen pada 10 Okt lepas.


PN talian hayat, MIC cuba keluar dari naratif ‘abang besar’ Umno

Perwakilan-perwakilan yang hadir di Perhimpunan Agung MIC ke-74 semalam dilihat gembira dengan pendirian diambil presiden parti itu untuk menyokong kepimpinan Perdana Menteri Muhyiddin Yassin, walaupun Umno, rakannya dalam Barisan Nasional (BN) tidak mahu bekerjasama dengan kerajaan Perikatan Nasional (PN).Mereka memberitahu MalaysiaNow, kini tiba giliran MIC yang sentiasa setia dengan “abang besar” Umno dalam gabungan BN untuk mendukung era baru permuafakatan politik di mana tidak ada lagi parti yang boleh membentuk kerajaan secara bersendirian.Ketua MIC Rawang Mathuraiveran Marimuthu yang juga ahli jawatankuasa pusat berkata rakyat Malaysia sudah merasai hidup di bawah dua kerajaan dalam jarak waktu yang sangat dekat, dan mereka juga tidak dapat membuat perbandingan.“Rakyat sudah tengok sendiri kerajaan yang stabil selama 60 tahun, dan mereka juga boleh tengok kerajaan tidak stabil selama 22 bulan,” katanya merujuk pentabiran BN dan Pakatan Harapan (PH) yang tumbang tahun lepas.Mathuraiveran berkata, parti-parti politik seperti MIC harus lebih bijak dalam memilih sekutu untuk mendapat manfaat secara politik.“Jadi, saya fikir presiden buat keputusan betul hari ini untuk sokong perdana menteri dan PN,” katanya.Pimpinan MIC juga turut dilihat lantang mengecam pemimpin Umno kebelakangan ini, hal ini juga boleh dilihat sebagai perkembangan yang jarang berlaku kerana MIC masih dianggap “adik kecil” kepada parti Melayu itu.Umno juga sudah lama memainkan peranan sebagai “abang besar” dalam gabungan BN kerana sering keputusan Umno menjadi dasar yang diterima pakai rakan-rakan sekutu politiknya.Sebagai contoh, presiden Umno secara automatik akan turut dilantik menjadi pengerusi BN, bahkan turut layak menjadi perdana menteri sementara parti-parti komponen lain dilantik di jawatan yang lebih rendah.Bahkan, ketika pimpinan Umno teruk ditohmah berhubung hala tuju dan masa depan parti. Mereka masih tetap mahu dilihat berada di posisi dominan.Selain dari Umno, BN kini hanya dianggotai MIC dan MCA selepas beberapa parti di Sarawak termasuk Gerakan meninggalkan gabungan itu selepas kalah pada 2018.Bahkan, MCA dan MIC sendiri turut dilihat menjarakkan diri dari kenyataan-kenyataan pemimpin Umno termasuk serangan mereka terhadap Muhyiddin.Ramai ahli MIC kagum dengan kenyataan Muhyiddin dalam ucapan khas di hadapan seluruh perwakilan parti.Semalam, presiden Bersatu itu berucap di hadapan perwakilan MIC, mengatakan sudah tiada lagi parti dominan dalam era baru politik negara, berbeza dengan Umno di perhimpunan agungnya yang mahu terus menjadi dominan dalam pentadbiran kerajaan.Mathuraiveran turut menambah sukar baginya untuk mempercayai dakwaan pemimpin-pemimpin Umno bahawa parti itu masih lagi kukuh.“Saya fikir, ekamer janganlah terlebih yakin sangat. Mesti turun ke akar umbi nilai sendiri kekuatan boleh atau tidak berjalan sendirian,” katanya kepada MalaysiaNow.Tidak ubah seperti MCA, MIC turut menyaksikan kehilangan sokongan undi tradisinya kerana ramai dalam kalangan kaum India menyokong pembangkang.Antara yang menyumbang hilangnya sokongan kepada MIC adalah parti itu sentiasa dilihat tunduk dengan kehendak-kehendak Umno.Bagaimanapun ketika ini, pemimpin parti itu seakan menyedari wujud harapan pada Muhyiddin, lebih-lebih lagi dalam soal mendapatkan kesetaraan dalam tawar-menawar ketika ia mewakili masyarakat minoriti.Hanya memiliki satu kerusi Parlimen, MIC tidak ada apa-apa yang perlu ditakutkan untuk bereksperimen dengan gabungan politik lain.Ia adalah demi survival dan kembali menjadi relevan.Laporan tambahan oleh Siva Selan.


Covid-19: Rekod 175 kes baru, 1 kematian

Sejumlah 175 kes baru Covid-19 direkodkan semalam menjadikan jumlah keseluruhan sebanyak 5,038,170 kes.
Sebanyak 196 pesakit turut dilaporkan sembuh, menjadikan jumlah keseluruhan kes sembuh sebanyak 4,991,173.
Ketika ini, 10,053 kes aktif direkodkan di mana 9,659 atau 96.1% daripadanya menjalani kuarantin kendiri.
Tiada pesakit ditempatkan ke pusat kuarantin sementara 388 (3.9%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 6 kes dan 5 daripadanya memerlukan bantuan alat pernafasan.
Satu kematian dicatatkan termasuk satu kes sebelum tiba di hospital menjadikan keseluruhan korban akibat wabak itu sebanyak 36,944 orang.


Zizie mohon prosiding semakan keputusan kes rasuah bersama Bung Moktar

Zizie Izette Abdul Samad memohon supaya notis usul difailkannya bagi menyemak keputusan Mahkamah Sesyen, yang memerintahkan pelakon itu membela diri atas pertuduhan rasuah RM2.8 juta, didengar bersama permohonan suaminya Bung Moktar Radin di hadapan hakim sama di Mahkamah Tinggi Kuala Lumpur.
Peguam K Kumaraendran yang mewakili Zizie berkata pihaknya memohon agar, permohonan Zizie dipindahkan di hadapan pesuruhjaya kehakiman (JC) Azhar Abdul Hamid ketika sebutan kes itu hari ini.
JC Azhar kemudian menetapkan 17 Oktober ini untuk mendengar permohonan berkenaan.
Sepatutnya, kes Zizie didengar di hadapan hakim Collin Lawrence Sequerah manakala kes Bung Moktar di hadapan JC Azhar.
Pada 23 September lepas, hakim Sequerah membenarkan permohonan Bung Moktar, 64, dan Zizie, 44, untuk menangguhkan perbicaraan mereka di Mahkamah Sesyen, selepas pasangan itu memfailkan notis usul untuk menyemak semula dan mengenepikan keputusan yang dibuat hakim Mahkamah Sesyen pada 2 September lepas.
Ahli Parlimen Kinabatangan itu dan isterinya selaku pemohon, memfailkan permohonan semakan secara berasingan pada 19 Sept, antara lain memohon Mahkamah Tinggi memanggil dan memeriksa rekod prosiding perbicaraan di Mahkamah Sesyen, yang mendengar dan memutuskan mereka membela diri terhadap pertuduhan rasuah dan bersubahat.
Dalam permohonan itu, kedua-duanya memohon perintah Mahkamah Tinggi membatalkan keputusan yang disampaikan Mahkamah Sesyen.
Kedua-dua pemohon berkata hakim yang mendengar perbicaraan terkhilaf dari segi undang-undang dan fakta, apabila memutuskan pihak pendakwaan berjaya membuktikan pemohon menerima suapan daripada dua ejen pelaburan, yang merupakan saksi utama dalam kes itu.
Sementara itu, di Mahkamah Sesyen, hakim Rozina Ayob menetapkan 17 Oktober ini untuk sebutan bagi pihak-pihak memaklumkan kepada mahkamah mengenai status perkembangan permohonan pasangan suami isteri itu.
“Tarikh bicara (bela diri) yang dijadualkan pada 14 Oktober ini dilapangkan, manakala tarikh-tarikh perbicaraan pada 28 Oktober, 21 dan 31 November, 1 dan 7 Disember, 3 Januari dan 9 hingga 13 Januari 2023 dikekalkan,” kata hakim itu selepas membenarkan permohonan timbalan pendakwa raya Faridz Gohim Abdullah, supaya tarikh perbicaraan yang ditetapkan sebelum ini dikekalkan sementara permohonan Bung Moktar dan Zizie didengar dan diputuskan oleh Mahkamah Tinggi.
Pada 2 September lalu, Rozina memerintahkan pasangan itu membela diri atas tiga pertuduhan rasuah, selepas mendapati pihak pendakwaan berjaya membuktikan kes prima facie terhadap mereka.
Pasangan itu sepatutnya membela diri bagi menjawab tiga pertuduhan rasuah berjumlah RM2.8 juta, melibatkan pelaburan unit amanah Public Mutual Berhad bermula 23 September lepas.
Pada 3 Mei 2019, Bung Moktar didakwa atas dua pertuduhan menerima rasuah berjumlah RM2.2 juta dan RM262,500, sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.
Bung Moktar dituduh menerima rasuah daripada ejen Public Mutual, Madhi Abdul Hamid, menerusi Zizie di Public Bank Cawangan Taman Melawati di sini antara 12.30 tengah hari dan 5 petang 12 Jun 2015.
Ahli Majlis Tertinggi Umno itu juga, didakwa menerima suapan wang tunai RM337,500 daripada perunding Unit Amanah, Norhaili Ahmad Mokhtar di bawah nama Zizie atas sebab sama dan di tempat sama pada 19 Jun 2015, manakala Zizie berdepan tiga pertuduhan bersubahat dengan suaminya berhubung perkara itu di tempat, tarikh dan masa yang sama.


Banjir di Bentong terkawal, jalan utama ke Bukit Tinggi masih ditutup

Kejadian banjir berlumpur disebabkan kepala air dan hujan lebat yang menjejaskan sebahagian kawasan penempatan di Bukit Tinggi dan Janda Baik, Pahang petang semalam sudah berada dalam keadaan terkawal, kata polis.
Bagaimanapun, jalan utama dari Genting Sempah ke Bukit Tinggi masih ditutup bagi kerja pembersihan dan baik pulih jalan raya.
Ketika dihubungi, Balai Polis Bukit Tinggi memberitahu pengguna jalan raya boleh menggunakan jalan alternatif untuk ke kawasan tersebut sehingga laluan utama dibuka semula kepada orang awam.
"Jalan itu akan melalui SMK Bukit Tinggi sehingga stesen minyak BHPetrol.
"Pengguna akan menemui satu simpang dan belok ke kanan untuk ke Bukit Tinggi," kata operator balai polis tersebut kepada MalaysiaNow.
Semalam, tular di media sosial menunjukkan video cemas pengguna jalan raya apabila bertembung dengan laluan yang terjejas teruk akibat banjir.
Kebanyakan mereka adalah pelancong tempatan yang melawat kawasan pelancongan di Bukit Tinggi dan Janda Baik.
Terdapat juga beberapa keping gambar yang tular memaparkan struktur jalan yang pecah dan berlumpur teruk selepas keadaan banjir mulai reda.
Setakat ini, tiada mangsa banjir dipindahkan ke pusat pemindahan dan kemalangan jiwa dilaporkan.
Sementara itu, komuniti penduduk Bukit Tinggi di media sosial aktif memberikan perkembangan terkini situasi banjir di kawasan tersebut mengatakan hujan lebat masih turun dalam beberapa waktu.
Kenderaan yang terkandas di laluan-laluan terjejas teruk pula sedang menunggu bantuan untuk keluar daripada tempat masing-masing dikhuatiri banjir kilat akan berlaku sekali lagi dalam masa terdekat sekiranya hujan lebat berterusan.


Kes harian Covid-19 rekod 4,343 jangkitan baru

Malaysia merekodkan kes baru sebanyak 4,343 kes menjadikan kes keseluruhan Covid-19 meningkat sebanyak 2,506,309 kes.5,190 pesakit juga direkodkan sembuh, menjadikan jumlah keseluruhan pesakit sembuh sebanyak 2,412,395.Dalam pada itu, kes yang memerlukan rawatan di unit rawatan rapi (ICU) adalah sebanyak 554 kes di mana 518 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 272 kes di mana 212 adalah kes Covid-19.Dari 4,343 kes harian yang dilaporkan pada hari ini, 68 kes (1.6%) adalah daripada Kategori Tiga, Empat, dan Lima, dan 4,275 kes (98.4%) lagi adalah terdiri daripada Kategori Satu dan Dua.


Adakah kita berhak mematikan?

Baru-baru ini, Amnesty Malaysia menayangkan sebuah filem pendek sekitar 30 minit dengan judul “Menunggu Masa” di dalam talian.Filem tersebut adalah garapan Seira Sacha Abu Bakar dan Sherrie Razak Dali (kedua-duanya adalah peguam).Tayangan ini dianjurkan sempena “Minggu Aksi Penghapusan Hukuman Mati” yang berlangsung sepanjang minggu lalu.Filem ini dari genre dokumentari dan berpusat mengenai kes Mainthan Arumugam.Suara latar dengan gambar bergerak sederhana menghiasi seluruh naratif filem. Filem dimulai dengan perbualan ayah dan anak di belakang; manakala imej Penjara Kajang bersilih ganti dengan foto-foto peribadi, lantas beralih kepada butir gerimis gugur di hujung atap zink.Menunggu Masa memperihalkan nasib Mainthan Arumugam; seorang bapa yang menanti hukuman di tali gantung. Masa telah bergulir selama 14 tahun.Tiada apa yang terjadi, dan keluarganya merana rasa sepanjang tempoh itu.Menunggu Masa bercita-cita menjadi sebuah filem dokumentari bertenaga yang mempersoalkan hukuman mati di negara ini. Akan tetapi ada beberapa masalah yang dihadapi sebagai sebuah filem.Sebagai sebuah filem non fiksi, kehadiran Agilandewari Mainthan yang kali akhir didakap bapanya ketika berusia 3 tahun merupakan momen penuh emosi.Pun, momen pertama ini tidak cukup mengharukan. Mainthan dijatuhkan hukuman mati ekoran dakwaan membunuh.Apa yang sepatutnya menjadi momen syahdu dalam dokumentari ini ialah pembunuhan itu tidak pun berlaku.Dokumentari selama 30 minit ini disiarkan secara dalam talian baru-baru ini.Filem bahkan mendedahkan bagaimana 19 orang hakim mendengar kes ini tetapi tetap meletakkan Mainthan di belakang jeriji besi untuk menunggu masa dimatikan.Ketidakadilan ini tidak tampil dengan kemas sehingga berdaya membujuk penonton agar benar-benar menolak hukuman mati. Ia patut menjadi momen kedua yang berharga.Filem berusaha memberikan titik penting untuk dinilai penonton, peguam Mainthan iaitu Amer Hamzah Arshad menemukan bukti baru bahawa Manivaran anak lelaki Vellasamy yang dikatakan mangsa bunuh sebetulnya warga India yang boleh dipertikaikan identitinya.Manakala mangsa yang benar-benar berada di tempat kejadian iaitu Devadas, sebetulnya tidak pun meninggal dunia setelah dipukul.Devadas malah muncul di mahkamah dan dalam filem, seraya menjelaskan pada tahun 2017 dia ikut membantu agar Mainthan dapat dibebaskan. Ini wajar menjadi satu momen kejutan. Namun ia muncul suam kuku.Tiga momen di atas adalah detik dramatik yang wajar digunakan sepenuhnya di dalam filem Menunggu Masa, malang dialpakan.Sebagai sebuah filem, Menunggu Masa memerlukan gambar atau imejan kukuh untuk dipersembahkan.Maka untuk itu, pembikin filem ini mengekori hidup harian Vasanthy isteri Mainthan.Awal pagi, Vasanthy keluar berjalan kaki untuk bertugas sebagai tukang cuci di sbeuah sekolah.Kemudian bergulir imej empat orang anak Mainthan menuju ke Penjara Kajang di hari Deepavali tetapi gagal menemui bapa mereka.Kata Vasanthy yang menyentuh hati ialah: “Mana tahu Agong akan bagi dia bebas ke?”.Dia kekal mengharap dan menunggu masa. Vasanthy sebagai isteri yang waras dan sabar, menunaikan tugasnya sebagai seorang ibu dan dengan penuh kepercayaan mengharap Yang Maha Kuasa akan mendengar permintaannya.Tentu, untuk sebuah dokumentari; latar watak real ini tidak boleh dicipta-cipta. Maka kita melihat kejiranan kumuh, dapur sesak yang comot dan tempat pemujaan berhala yang disetanggikan.Semua ini begitu menarik tetapi berlalu bergitu sahaja. Saya akan membincangkannya lagi kemudian.Dokumentari ini berusaha untuk mencetuskan perbicaraan di luar mahkamah mengenai hukuman mati yang perlu direviu.Ia berharap untuk memberi keadilan kepada Mainthan dengan cara ini. Harapannya adalah suara Mainthan akan ditemukan dan bersipongang di luar.Akan tetapi adakah matlamat ini tercapai dengan 30 minit imej bergerak?Masalah dengan filem atau dokumentari ini ialah wacana yang dihulurkan kurang meyakinkan.Ia misalnya boleh berusaha memahamkan bahawa apa yang menimpa Mainthan memang sangat-sangat tidak adil.Penonton masih kabur – mengapa misalnya – 19 orang hakim tidak melihat bukti yang dipersembahkan peguam.Selain itu, untuk memenangi wacana anti hukuman mati ini perdebatan sehala tidak menjayakannya.Dokumentari ini sebagai contoh boleh sahaja membawa juga suara mereka yang pro hukuman mati, secara bergilir dengan hujah-hujah anti hukuman mati; dan didatangkan ketidakadilan yang menimpa Mainthan.Jalan begini akan menampakkan betapa hukuman mati ini wajar dihapuskan.Peguam terbenam dalam hujah lingkungan dan terlupa penentangan mereka yang pro hukuman mati.Hasrat untuk tidak terlalu kaku dalam mengetengahkan wacana ini masih mengambil jalan dua orang peguam yang belum cukup berseni (memandangkan kedua-dua pembikin filem juga adalah pengamal undang-undang).Dokumentari ini sebagai contoh boleh sahaja membawa juga suara mereka yang pro hukuman mati, secara bergilir dengan hujah-hujah anti hukuman mati; dan didatangkan ketidakadilan yang menimpa Mainthan.Sebagai filem, bahasa seninya adalah gambar bergerak tetapi karyawan nampaknya tercari-cari imej atau lambang untuk ditampilkan.Padahal gambar bergerak ini terlalu banyak tersedia.Tempat pemujaan, kamar yang semak, juadah yang terjerang di atas dapur, sepasang kaki yang bergerak, atau lopak air malah boleh menjadi cukup dramatik tetapi Menunggu Masa akhirnya menjadi cantuman atau suntingan beberapa video yang tidak cukup hidup.Seolah-olahnya kedua pembikin filem kekurangan stok filem semasa melakukannya.Sebuah dokumentari bukan hanya meletakkan beberapa individu dengan suara bergetar untuk dirakam.Ia harus disulam imej metaforik, malah ia juga harus digarap dengan kreatif dan penuh seni.Tentu, jika bertanya kepada penggiat hak asasi manusia, hukuman mati perlu dimansuhkan.Akan tetapi untuk menang perdebatan ini, satu kes seperti Mainthan sahaja tidak memadai untuk menjuarai perbincangan.Terdapat sejumlah 142 negara yang sudah memansuhkan hukuman mati atau mengumumkan moratorium terhadap hukuman itu, sementara 56 negara lagi masih mengekalkannya.Dari 142 negara itu, 106 buah negara memansuhkannya sama sekali, tujuh pula memansuhkan sebahagian manakala 29 lagi menangguhkan hukuman.Malaysia malangnya dalam 56 negara yang masih melaksanakannya, bersama-sama China, Jordan, Singapura dan Mesir.Kita dalam kalangan 11 negara di Asia Tenggara yang ketinggalan berbanding 6 buah negara yang sudah memansuhkannya atau menangguhkan hukuman, iaitu Kemboja, Filipina, Laos, Brunei, Timor Timur dan Myanmar.Kita bersama-sama Singapura, Indonesia, Vietnam dan Thailand belum mahu memansuhkan, dan masih berfikir negara ibarat “abah” yang punya hak untuk menghukum, dalam hal ini mematikan.Kerajaan Pakatan Harapan terdahulu bercadang menghapuskan hukuman mati.Namun demikian dengan rampasan kuasa dilakukan segelintir ahli politik rakus negara ini, ia mengakibatkan kerajaan dua butir telur Perikatan Nasional tegak di hujung tanduk.Justeru nasib individu seperti Mainthan masih tidak menentu.Menteri di Jabatan Perdana Menteri Takiyuddin Hassan mengumumkan untuk terus bermain politik iaitu konon perkara ini menunggu masa untuk dibincangkan di peringkat Kabinet dalam masa terdekat sebelum dimuktamad.Sementara itu, empat orang anak Mainthan dan isterinya menunggu masa pembebasan dengan penuh debar. Mainthan pula menahan debar yang sudah pun ditempuhnya selama 14 tahun.


Ahli perniagaan dihadap ke mahkamah beri maklumat palsu guna alamat istana

Dua peniaga dihadapkan ke Mahkamah Sesyen hari ini atas pertuduhan memberi maklumat palsu di kad pengenalan diri dengan menggunakan alamat kediaman diraja Istana Kinta, enam tahun lalu.Mohamad Halmi Waramejini, 55, dan Affendy Abdul Aziz, 49, mengaku tidak bersalah selepas pertuduhan dibacakan di hadapan hakim Norita Mohd Ardani.Mohamad Halmi dan Affendy didakwa memberi maklumat palsu dalam butir material kad pengenalan bahawa alamat penuh tempat kediaman tertuduh dalam Malaysia adalah kediaman diraja Istana Kinta di Ipoh yang tertuduh ketahui bahawa maklumat tersebut adalah palsu.Mereka didakwa melakukan kesalahan itu pada tarikh dan tempat yang sama di kaunter Jabatan Pendaftaran Negara UTC Perak di Aras 4, Pasar Besar Ipoh Jalan Dato’ Onn Jaafar Ipoh di dalam daerah Kinta pada 26 Oktober 2015.Kedua-dua tertuduh didakwa melakukan kesalahan mengikut Subperaturan 25(1)(b) Peraturan-Peraturan Pendaftaran Negara 1990 yang memperuntukkan hukuman penjara maksimum tiga tahun atau denda tidak melebihi RM20,000 atau kedua-duanya sekali, jika sabit kesalahan.Pendakwaan dikendalikan timbalan pendakwa raya Sally Chay manakala kedua-dua tertuduh diwakili peguam Mohamad Salihen Mastor.Sally menawarkan jaminan sebanyak RM10,000 setiap seorang atas alasan kesalahan dilakukan adalah serius.Bagaimanapun, Mohamad Salihen memohon wang jaminan dikurangkan atas alasan pendapatan kedua-duanya terjejas disebabkan pelaksanaan Perintah Kawalan Pergerakan (PKP) selain mempunyai tanggungan keluarga.Mohamad Halmi yang menetap di Johor Bahru, Johor menanggung isteri dan dua orang anak manakala Affendy yang tinggal di Subang Jaya, Selangor perlu menyara isteri dan 10 orang anak.Mahkamah membenarkan masing-masing diikat jamin RM6,000 dengan seorang penjamin selain syarat tambahan, perlu melaporkan diri sebulan sekali di balai polis berhampiran dan menetapkan 8 Disember depan sebagai tarikh sebutan semula kes dan serahan dokumen.


Wawancara ringkas berhubung RUU anti lompat parti bersama menteri undang-undang

S: Adakah rang undang-undang (RUU) anti lompat parti turut terpakai di Dewan Undangan Negeri (DUN)?Kami akan meminda jadual kelapan Perlembagaan. Pindaan jadual kelapan adalah berkaitan dengan ahli DUN.Pindaan itu adalah untuk memberi autonomi kepada negeri, untuk memilih sama ada melaksanakan undang-undang itu atau tidak di peringkat negeri.Jadi, sama ada negeri mahu terima undang-undang itu atau tidak, terpulang kepada negeri.S: Adakah Sarawak akan melaksanakan undang-undang anti lompat parti?Bagi Sarawak, jika undang-undang anti lompat parti diluluskan, undang-undang itu tidak boleh dikuatkuasakan sehingga ia mendapat perkenan Yang di-Pertuan Agong.Ini dicadangkan oleh premier Sarawak semasa sesi libat urus mengenai undang-undang yang dicadangkan.Beliau mencadangkan penguatkuasaan undang-undang itu di Sarawak.Agong perlu berbincang dengan gabenor, namun ia mesti atas nasihat premier.Jika dipersetujui, barulah undang-undang itu boleh dilaksanakan di Sarawak.Hal ini penting supaya tidak ada pihak yang mempertikaikannya.Saya turut berpandangan sama dengan premier dalam soal autonomi negeri dalam memutuskan undang-undangnya sendiri.Ia bukan hak persekutuan (kerajaan) untuk putuskan.S: Jadi, apa keputusan Sarawak?Pindaan jadual kelapan itu akan memberi ruang kepada negeri untuk membuat keputusan sama ada menerima undang-undang itu atau tidak.Terdapat beberapa negeri yang sudah mempunyai undang-undang anti lompat parti mereka sendiri.Contohnya; Sarawak, Kelantan, Pulau Pinang dan Sabah.Bagaimanapun, undang-undang itu tidak berkuat kuasa kerana Perkara 10(1) Perlembagaan Persekutuan menjamin kebebasan berpersatuan.Ini menimbulkan masalah undang-undang di Kelantan di mana ia melibatkan kes Nordin Salleh.Dengan pindaan jadual kelapan, Sarawak (dan negeri-negeri lain) akan dibenarkan untuk memutuskan sama ada negeri itu mahu menerima dan menguatkuasakan undang-undang ini atau sebaliknya.S: Bagaimana pula jika sesebuah negeri enggan menerima undang-undang anti lompat parti?Jika sesebuah negeri enggan menerima undang-undang itu, bermakna seorang Adun boleh melompat ke parti lain, dan akhirnya akan jadilah seperti apa yang berlaku di Perak dua tahun lalu.S: RUU tersebut antara lain mengatakan individu yang dipecat daripada parti akan kehilangan kerusi diwakilinya. Tetapi pada masa yang sama, Seksyen 18(c) Akta Pertubuhan mengatakan keputusan parti tidak boleh dicabar di mahkamah. Adakah ini akan menimbulkan persoalan apakah ia adil bagi seorang wakil rakyat hilang kerusi kerana dipecat parti?Akta anti lompat parti ini adalah berkait dengan status ahli Parlimen ketika dia dipecat daripada parti.Ini bermakna, mereka yang dipecat daripada parti akan kehilangan kerusi juga, walaupun pemecatan itu salah, tidak adil atau dilakukan dalam keadaan kontroversi.Sebagai contoh, presiden memecat ahli Parlimen, bukan kerana masalah disiplin tetapi kerana beberapa masalah.Perkara ini dibangkitkan oleh Muhyiddin Yassin di Dewan Rakyat baru-baru ini.Tetapi pada masa ini, kami belum memutuskan sama ada untuk memasukkan isu pemecatan dalam pindaan.Jadi, Seksyen 18(c) Akta Pertubuhan akan diteruskan seperti biasa kerana kami belum memutuskan sama ada isu itu akan memasukkan juga dalam pindaan.Masalah dengan akta ini ialah hak mutlak diberikan kepada sesebuah parti apabila ia melibatkan penyingkiran ahlinya.S: Apa yang berlaku jika presiden menyebabkan parti memecat ahli Parlimen bukan kerana salah laku, tetapi kerana presiden bermasalah?Sebenarnya, isu ini tidak akan timbul sekiranya parti itu tidak memecat ahlinya sejak awal.Jika presiden mahu pecat, dia boleh pecat semua ahli Parlimennya. Pecat siapa sahaja dan kemudian tiada siapa yang mahu bekerja dengannya. Tetapi hanya orang yang bodoh sahaja buat begitu.Menggubal undang-undang anti lompat parti ini sangat rumit.Kebimbangan sebenar dalam kalangan ramai ahli Parlimen ialah mereka akan hilang kelayakan sebagai ahli Parlimen walaupun mereka dipecat secara salah oleh parti mereka.Sebagai contoh, Parti ABC pecat ahli Parlimennya, maka status ahli Parlimen itu secara automatik akan terbatal kerana Perlembagaan Persekutuan menyatakan demikian.S: Adakah undang-undang anti lompat parti ini boleh diluluskan sebelum Julai depan?Saya sudah buat kerja (untuk menggubal undang-undang ini) selama lapan bulan. Sebenarnya saya agak kecewa apabila draf itu tidak diterima oleh ahli Parlimen.Sebagai contoh, undang-undang pilihan raya semula di England.Malah di Singapura, isu pemecatan ini sudah pun dimasukkan dalam undang-undang anti lompat parti sejak awal lagi.Maksudnya, undang-undang di negara kita masih ketinggalan. Itu sahaja.Saya tidak mempunyai apa-apa kepentingan peribadi kerana saya hanya tunaikan tanggungjawab saya untuk jaga hal-hal berkait undang-undang sebagai ahli Parlimen.Tetapi, jika Malaysia mahu biarkan undang-undang kita kekal seperti apa yang sudah ada, saya tidak ada masalah.


Kes baru menurun ke paras 17,000, Sarawak atasi Selangor dalam kes harian

Malaysia merekodkan kes baru sebanyak 17,352 menjadikan kes keseluruhan Covid-19 meningkat sebanyak 1,862,187 kes.Kes harian Sarawak sebanyak 3,714 hari ini telah mengatasi Selangor yang mencatat 2,126 kes jangkitan.Angka itu disusuli Johor (2,101), Sabah (1,844), Kedah (1,599), Pulau Pinang (1,558), Kelantan (1,213), Perak (1,082), Terengganu (700), dan Pahang (463).Hanya Labuan (5) sahaja negeri yang mencatat kes satu digit hari ini.Negara juga mencatat sebanyak 20,201 kes sembuh menjadikan jumlah keseluruhan kes sembuh meningkat kepada 1,591,028.Kes aktif dengan kebolehjangkitan pula kini berjumlah 252,668 kes.Dalam pada itu, 975 pesakit ditempatkan di unit rawatan rapi (ICU) termasuk 435 orang memerlukan bantuan alat pernafasan.Malaysia turut mencatat 272 lagi korban akibat Covid-19, menjadikan jumlah mangsa yang maut meningkat kepada 18,491.


Pemerintah AS diserang penggodam siber

Pemerintah Amerika Syarikat (AS) pada Ahad mengesahkan rangkaian komputernya diserang serangan siber, dan The Washington Post melaporkan sekurang-kurangnya dua jabatan termasuk Perbendaharaan menjadi sasaran penggodam Rusia.“Kami bekerjasama rapat dengan rakan agensi selepas menemui aktiviti serangan itu di dalam rangkaian pemerintah,” kata jurucakap Agensi Keselamatan Siber dan Infrastruktur (Cisa) kepada AFP.“Cisa sedang memberikan bantuan teknikal kepada jabatan-jabatan terjejas dan dalam masa sama mereka berusaha untuk mengenal pasti serta mengurangkan impak serangan.”The Post melaporkan penggodam tersebut ada kaitan dengan serangan yang berlaku pada minggu lepas terhadap sebuah firma siber sekuriti FireEye, yang mengatakan pertahanan milik mereka berjaya ditembusi oleh penggodam dengan bertindak mencuri perisian yang digunakan untuk menguji sistem komputer pelanggan.FireEye mengatakan penggodam itu disyaki ditaja negara tertentu.Media AS melaporkan Biro Siasatan Persekutuan (FBI) sedang menjalankan siasatan ke atas sekumpulan pekerja yang ada kaitan dengan perkhidmatan risikan asing Rusia, SVR, selepas berbulan-bulan berlaku.Kumpulan yang sama turut dilaporkan menggodam agensi pemerintah AS ketika era pentadbiran Obama.“Pemerintah AS sedar mengenai laporan ini dan kami sedang mengambil tindakan sewajarnya bagi mengenal pasti dan mencari jalan penyelesaian berkaitan isu ini,” kata jurucakap Majlis Keselamatan Kebangsaan John Ullyot.


Tiada apa disembunyikan, kata penasihat SPRM berhubung kenyataan mengenai Azam

Pengerusi Lembaga Penasihat Pencegahan Rasuah Malaysia (LPPR) hari ini berkata beliau tidak memiliki apa-apa untuk disembunyikan berhubung kenyataannya baru-baru ini yang mengatakan badan itu berpuas hati dengan penjelasan Ketua Pesuruhjaya Suruhanjaya Pencegahan Rasuah Malaysia (SPRM) Azam Baki berhubung konflik kepentingan mengenai pembeliaan saham syarikat.Pengerusi LPPR Abu Zahar Ujang turut mengatakan beliau sedia untuk disiasat oleh mana-mana organisasi mengenai kenyataan yang dikeluarkannya 5 Januari lalu berhubung Azam.“Sekiranya kenyataan media 5 Januari 2022 saya menampilkan fahaman yang tidak dihasratkan seperti yang dinyatakan di atas, sehingga ke tahap ianya menjatuhkan nama baik SPRM secara keseluruhannya, yang mana sememangnya tidak dihasratkan, saya serahkan kepada budi bicara mutlak kerajaan dan Yang di-Pertuan Agong untuk menentukan kedudukan saya sebagai Pengerusi LPPR, yang mana adalah satu amanah yang saya laksanakan setakat ini, tanpa mengambil pihak.“Saya semestinya akan akur dengan keputusan itu.”Pada sidang media sebelum ini, Zahar berkata Azam tidak mempunyai sebarang konflik kepentingan dalam pembelian saham dari beberapa syarikat pada 2015.Beliau berkata LPPR berpuas hati dengan penjelasan Azam dan memutuskan tidak ada siasatan lanjut berkenaan perkara itu.“Pembelian dibuat di pasaran terbuka dan tiada percanggahan kepentingan dalam pembelian saham. Semua saham telah dipindahkan kepada adiknya, Nasir Baki,” kata Zahar.Zahar berkata LPPR akan merujuk isu tersebut kepada Perdana Menteri Ismail Sabri Yaakob susulan gesaan pimpinan pembangkang yang mahu kerajaan mengambil tindakan berkenaan isu tersebut sambil menambah ia juga tidak memerlukan satu Suruhanjaya Siasatan Diraja ditubuhkan.Azam menjadi sasaran serangan dalam beberapa artikel oleh seorang aktivis yang mempunyai kaitan dengan NGO C4 Center, mendakwa wujud konflik kepentingan dalam pemilikan saham syarikat.Sebagai respons, Azam turut menghantar surat tuntutan terhadap Lalitha Kunaratnam, penulis artikel tersebut selain satu laporan yang dibuat oleh SPRM terhadapnya, mengatakan dakwaan aktivis itu adalah palsu dan tidak mengemukakan sebarang bukti.Sementara itu, pemimpin utama Pakatan Harapan (PH) turut menggesa supaya Azam “direhatkan” dan mahu Zahar disiasat kerana mendapati ketua pesuruhjaya SPRM itu tidak mempunyai konflik kepentingan dalam isu pemilikan saham.


Ukraine tamatkan operasi loji nuklear Zaporizhzhia

Ukraine pada Ahad memaklumkan operasi di loji tenaga nuklear terbesar Eropah telah dihentikan sepenuhnya.
Reaktor terakhir loji Zaporizhzhia telah diputuskan daripada grid kuasa pada 3.41 pagi, lapor Agensi Anadolu memetik kenyataan pengendali kuasa atom Ukraine, Energoatom.
Loji yang di bawah kawalan Rusia sejak Mac itu telah terputus daripada grid kuasa pada Isnin lalu, susulan kebimbangan semakin meningkat mengenai bencana nuklear ketika Moscow dan Kyiv saling tuduh-menuduh terhadap serangan ke atas kemudahan itu.
Energoatom memaklumkan talian elektrik telah dipulihkan pada Sabtu bagi membolehkan pegawai "menutup unit kuasa No 6 dan menukarkannya kepada keadaan paling selamat - penutupan."
Agensi itu memberi amaran bahawa risiko kerosakan dan bekalan kuasa terputus untuk berulang "kekal tinggi."
Dalam senario sedemikian, loji itu perlu "menggunakan kuasa diesel, dengan sumber terhad," menurut kenyataan itu.
Zaporizhzhia, antara 10 loji tenaga nuklear terbesar di dunia, menjana 20 peratus tenaga elektrik Ukraine sebelum krisis.
Sepasukan pakar dari Agensi Tenaga Atom Antarabangsa (IAEA) diketuai Rafael Grossi memeriksa kemudahan itu minggu lalu.
Semasa memberi taklimat mengenai laporan berkaitan keadaan loji berkenaan kepada Majlis Keselamatan Pertubuhan Bangsa-Bangsa Bersatu, Grossi berkata kerosakan akibat serangan ke atas kemudahan itu "sama sekali tidak boleh diterima," memberi amaran bahawa ia seperti "bermain dengan api" dan boleh membawa kepada "malapetaka."
Kenyataan Energoatom juga menyeru Rusia untuk mengundurkan tenteranya dari kawasan itu dan "mewujudkan zon bebas tentera."


36 maut akibat banjir, tanah runtuh di Brazil

Sekurang-kurangnya 36 orang maut akibat banjir dan tanah runtuh yang dicetuskan oleh hujan lebat di Sao Paulo, Brazil, lapor Xinhua dan Reuters memetik kenyataan kerajaan negeri.
Antara yang terkorban seorang kanak-kanak perempuan berusia tujuh tahun selepas bongkah batu menghempap rumahnya dan seorang lagi wanita maut akibat dihempap pokok tumbang.
Susulan itu, sambutan karnival yang dijadualkan diadakan di beberapa bandar di Sao Paulo ditangguhkan.
"Pihak kami terpaksa meminta bantuan Angkatan Tentera untuk membantu usaha menyelamat," kata Gabenor Sao Paulo Tarcisio de Freitas yang melawat zon bencana.
Bencana ribut turut menjejaskan bandar Sao Sebastiao, Ubatuba, Bertioga, Guaruja, Ilhabela dan Santos.
Kerajaan tempatan mengisytiharkan Sao Sebastiao sebagai kawasan bencana berikutan tanah runtuh dan jalan raya terhalang yang menyebabkan penyelamat sukar untuk sampai ke kawasan terjejas.
"Banyak kejadian tanah runtuh berlaku, rumah hanyut dan ramai mangsa terperangkap di bawah runtuhan. Keadaan huru-hara kerana penyelamat tidak dapat untuk akses ke lokasi terjejas," kata Datuk Bandar Sao Sebastiao Felipe Augusto.
Kerajaan persekutuan menghantar pasukan penyelamat dari agensi pertahanan awam negara dan Menteri Integrasi dan Pembangunan Wilayah Waldez Goes dijangka melawat kawasan itu pada Isnin, menurut satu kenyataan rasmi.
Goes berkata Kementerian Pertahanan akan turut membantu dalam operasi menyelamat.


Zahid keluar RM17.9 juta wang yayasan Akalbudi, kata pegawai SPRM

Mahkamah Tinggi hari ini diberitahu bahawa terdapat penglibatan Ahmad Zahid Hamidi dalam pengeluaran wang Yayasan Akalbudi milik bekas timbalan perdana menteri itu, berjumlah RM17.9 juta yang digunakan untuk pembelian sijil simpanan tetap dan saham.Sambil menunjukkan carta aliran pengeluaran wang tersebut di mahkamah, Pegawai Penyiasat Suruhanjaya Pencegahan Rasuah Malaysia (SPRM) Muhammad Fazli Zulkifli, 36, menjelaskan bahawa daripada jumlah itu, RM8.6 juta digunakan untuk membayar deposit saham kepada Ri-Yaz Assets Sdn Bhd manakala RM9.3 juta bagi pembelian sijil simpanan tetap.“Pengeluaran wang daripada akaun Affin Bank milik Yayasan Akalbudi kepada akaun Maybank Tetuan Lewis & Co (pemegang amanah Yayasan Akalbudi) itu adalah arahan Ahmad Zahid,” katanya ketika membacakan penyataan saksinya semasa pemeriksaan utama oleh Timbalan Pendakwa Raya Ahmad Sazilee Abdul Khairi.Beliau berkata demikian pada hari ke-47 perbicaraan kes Ahmad Zahid yang menghadapi pertuduhan rasuah, salah guna kuasa dan pengubahan wang haram, melibatkan jutaan ringgit dana Yayasan Akalbudi.Saksi pendakwaan ke-93 itu berkata wang berjumlah RM8.6 juta dibayar kepada Ri-Yaz Assets bagi tujuan pembayaran deposit pembelian saham 60 peratus milik pemegang saham syarikat itu, Rashid Manaf oleh anak Ahmad Zahid, Nurulhidayah.“Pembayaran RM8.6 juta itu dibuat melalui firma guaman, Tetuan Lewis & Co kepada Ri-Yazz Assets setelah perbincangan antara Ahmad Zahid, Nurulhidayah, Mohammad Shaheen Shah Mohd Sidek (pengarah Ri-Yaz Assets), Mat Noor Nawi (pengerusi Exim Bank) dan Norzilah Mohamad (ketua pegawai eksekutif Exim Bank).“Nurulhidayah berminat mengambil alih 60 peratus saham Rashid dalam Ri-Yaz Assets dan meminta pihak Exim Bank menyusun semula pinjamin syarikat itu dengan Exim Bank bagi memanjangkan tempoh pinjaman dan mengeluarkan nama Rashid sebagai penjamin dengan menggantikan nama Nurulhidayah,” katanya.Beliau berkata siasatan dengan pihak Exim Bank mendapati Ri-Yaz Assets telah membayar tunggakan hutangnya berjumlah RM8.3 juta (AS$2.058 juta) menggunakan wang yang diperoleh daripada Lewis & Co bagi menyelesaikan tunggakan bayaran balik pinjaman untuk pembelian hotel di Bali, Indonesia oleh syarikat itu.“Terdapat lebihan bayaran disebabkan perbezaan tukaran ringgit kepada USD pada ketika itu berjumlah RM254,879.10. Wang itu telah dipulangkan kembali kepada firma guaman itu menerusi cek,” katanya.Muhammad Fazli berkata hasil siasatannya, Nurulhidayah telah dilantik sebagai pengarah Ri-yaz Assets pada 27 Jan 2017 bagi menggantikan Abdul Rashid yang meletak jawatan sebagai pengarah pada tarikh sama.“Nurulhidayah kemudiannya meletakkan jawatan sebagai pengarah syarikat tersebut pada 31 Jan 2017. Bagaimanapun, kedua-dua pihak iaitu Rashid dan Nurulhidayah tidak meneruskan perjanjian jual beli saham itu.“Setelah perjanjian saham tersebut tidak diteruskan, Nurulhidayah dan Ahmad Zahid meminta supaya wang berjumlah RM8.3 juta dikembalikan kepada Lewis & Co kerana ia adalah wang Yayasan Akalbudi,” katanya.Saksi itu juga berkata hasil siasatannya mendapati Nurulhidayah tiada sebarang jawatan dalam Yayasan Akalbudi.“Pada masa itu, Nurulhidayah bekerja dengan Syarikat Perumahan Negara Berhad (SPNB) sebagai pengarah pemasaran,” katanya ketika menjawab soalan Ahmad Sazilee.Ahmad Zahid, 68, berdepan 47 pertuduhan dengan 12 daripadanya membabitkan pecah amanah, lapan rasuah dan 27 pengubahan wang haram, melibatkan puluhan juta ringgit dana milik Yayasan Akalbudi.Perbicaraan di hadapan Hakim Collin Lawrence Sequerah bersambung Isnin ini.


Sorry.


Menteri dalam negeri digesa henti dolak-dalik berhubung gadis tanpa kerakyatan

Kumpulan hak asasi Lawyers for Liberty (LFL) hari ini mempersoalkan kenyataan menteri dalam negeri yang menyatakan siasatan menyeluruh diperlukan sebelum Rohana Abdullah boleh diisytiharkan sebagai warganegara, mengatakan gadis itu berhak dan tidak sepatutnya dikategorikan sebagai individu tanpa kerakyatan.Dalam satu kenyataan, LFL juga mendakwa Hamzah Zainudin “berdolak-dalik” dan cuba melengahkan kewarganegaraan Rohana “dengan alasan kekurangan dokumen”.“Tidak boleh dipertikaikan lagi bahawa Rohana dilahirkan di negara ini, tinggal di sini sepanjang hidupnya dan tidak pernah ke negara lain,” katanya.“Oleh itu, tidak masuk akal untuk Hamzah bangkitkan isu status bapanya yang tidak lagi relevan di bawah Perlembagaan kerana dia dilahirkan di sini dan kini tiada kerakyatan.”Awak minggu ini, LFL menggesa supaya rombakan dasar dilakukan berhubung individu tanpa kerakyatan susulan tular kisah mengenai Rohana, yang ditinggalkan semasa bayi dan dibesarkan oleh guru taska Chee Hoi Lan.Rohana memohon kewarganegaraan pada 2016 namun tidak mendapat sebarang maklum balas.Hamzah kemudiannya berkata dalam sebuah hantaran Facebook bahawa beliau “tersentuh” dengan kisah gadis itu dan sedang meneliti kesnya.Penyelaras LFL Zaid Malek bagaimanapun menolak kenyataan Hamzah bahawa lebih banyak dokumen diperlukan sebelum Rohana boleh diberikan kerakyatan.“Hakikatnya, Rohana adalah seorang warganegara dan sepatutnya tidak dianggap tanpa kerakyatan oleh kementerian dalam negeri sejak dari awal.“Jadual Kedua Perlembagaan Persekutuan dengan jelas menyatakan bahawa anak yang dilahirkan di negara ini adalah warganegara mengikut kuat kuasa undang-undang. Ia adalah hak perlembagaan dan bukan budi bicara untuk dilaksanakan mengikut kehendak kementerian dalam negeri.“Seterusnya, mana-mana kanak-kanak seperti Rohana yang tidak dilahirkan sebagai warganegara mana-mana negara lain secara automatik adalah warganegara mengikut Perenggan 1(e) Jadual Kedua,” katanya.Dalam sebuah kenyataan, Zaid berkata beban untuk menafikan tuntutan terhadap kerakyatan terletak pada pihak berkuasa, sambil menambah individu seperti Rohana tidak sepatutnya dibiarkan dalam “ketidaktentuan undang-undang” sementara “siasatan sepatutnya” dijalankan.Memetik kes di Mahkamah Persekutuan baru-baru ini, CCH & Anor lwn Pendaftar Besar bagi Kelahiran dan Kematian, Malaysia, beliau berkata Hamzah harus mengambil berat terhadap teguran hakim berhubung “perbuatan dolak-dalik dalam kes individu tanpa kerakyatan”.“Tidak perlu panjangkan lagi nasib malang yang menimpa Rohana,” katanya.“Tindakan demikian menunjukkan kerajaan secara jelas menentang apa yang jelas termaktub dalam Perlembagaan dan keputusan Mahkamah Persekutuan mengenai perkara ini.”Zaid berkata, jika Hamzah benar-benar “tersentuh” dengan kes Rohana, beliau hanya perlu memastikan jentera pentadbiran KDN dan Jabatan Pendaftaran Negara mengikut undang-undang.“Menteri dalam negeri boleh selesaikan kes Rohana dengan mudah,” katanya.“Tiada keperluan untuk siasatan tidak bermakna ini, di mana ia kelihatan dilakukan bagi menutup kegagalan kementerian dalam negeri yang menyebabkan Rohana dibiarkan tanpa kerakyatan.”


Agong ucap takziah, kenang pertemuan dengan Shinzo Abe

Yang di-Pertuan Agong Sultan Abdullah Sultan Ahmad Shah dan Raja Permaisuri Agong mengucapkan takziah kepada keluarga bekas perdana menteri Jepun Shinzo Abe yang meninggal dunia akibat ditembak sewaktu berucap pada kempen pilihan raya pagi tadi.
Dalam kenyataan Istana Negara hari ini, Sultan Abdullah menyatakan rasa dukacita dan mengenang pertemuan dengan mendiang pada 11 Mac lalu.
“Mendiang pada ketika itu dalam rangka lawatan tiga hari ke Malaysia sempena Ulang Tahun ke-40 Dasar Pandang ke Timur dan 65 tahun penubuhan hubungan diplomatik Malaysia dan Jepun,” kata Sultan Abdullah sambil menambah Abe turut dianugerahkan ijazah kehormat doktor falsafah politik ekonomi sempena Majlis Konvokesyen ke-36 Universiti Islam Antarabangsa Malaysia.
“Sesi mengadap tersebut merupakan pertemuan kedua Seri Paduka Baginda dengan mendiang, selepas yang pertama ketika baginda menghadiri Istiadat Pertabalan Maharaja Jepun ke-126 Maharaja Naruhito di Istana Imperial, Tokyo, Jepun pada 23 Oktober 2019.”
Abe, 67, ditembak dari belakang ketika berucap sempena kempen pilihan raya parlimen di bandar Nara yang terletak di barat Jepun.
Beliau dikejarkan ke hospital namun meninggal dunia akibat pendarahan teruk berpunca dari dua tembakan yang mengenai bahagian lehernya.
Abe berkhidmat selama dua penggal sebagai perdana menteri Jepun, dan berundur pada 2020 berikutan masalah kesihatan.


Polis tahan lelaki dakwa beri racun kepada isteri, anak

Polis menahan sepasang suami isteri berusia 29 tahun malam tadi dan awal hari ini berikutan video tular memaparkan dakwaan lelaki berkenaan memberi minum racun kepada anak lelakinya, isteri serta dirinya sendiri, petang semalam.Ketua Polis Seremban Mohd Said Ibrahim berkata lelaki itu ditahan pada 10.20 malam manakala isterinya pada 3.15 pagi tadi.Beliau berkata menerusi video itu, lelaki berkenaan menunjukkan perlakuan memberi minum racun kepada anak lelakinya yang berusia sembilan bulan dan isterinya.“Hasil siasatan mendapati kejadian itu berlaku di kawasan Seremban. Satu laporan polis telah diterima mengenai video yang tular itu kerana ia boleh menjadi ikutan dan dorongan tidak baik kepada masyarakat selain unsur penganiayaan terhadap kanak-kanak,” katanya dalam kenyataan hari ini.Menurutnya kes itu sedang disiasat lanjut mengikut Seksyen 505 (b) Kanun Keseksaan, Seksyen 233 Akta Komunikasi dan Multimedia 1998 serta Seksyen 31(1)(a) Akta Kanak-Kanak 2001.Sehubungan itu beliau menasihatkan orang awam supaya tidak menunjukkan perlakuan yang boleh mencetuskan ketidaktenteraman awam kerana tindakan undang-undang boleh dikenakan ke atas mereka yang terlibat.Terdahulu, tular sebuah video berdurasi 16 minit tiga saat memaparkan seorang lelaki melahirkan rasa tidak puas hati terhadap pemimpin-pemimpin kerajaan dalam menangani pandemik Covid-19 dengan mendakwa memberi minum racun kepada anak lelaki, isteri dan dirinya sendiri.


Penularan Covid-19 di tempat kerja punca lonjakan kes positif di Sabah

Penularan virus Covid-19 di sebuah pelantar minyak dan tapak binaan Hyatt Centric dalam kalangan warga tempatan, Filipina dan China antara punca lonjakan kes di Sabah sehingga mencecah 2,052 kes hari ini.Menteri Kerajaan Tempatan dan Perumahan Sabah Masidi Manjun berkata kes positif itu melibatkan 209 pekerja di pelantar minyak dan 109 pekerja tapak binaan yang antaranya menjadikan jumlah kes baru bagi daerah Kota Kinabalu amat tinggi iaitu sebanyak 635 kes.“Daerah lain juga mengalami penambahan kes baharu yang tinggi antaranya Tuaran (126 kes), Tawau (178), Beaufort (86), Kota Belud (84), Lahad Datu (50), Ranau (44), Telupid (77), Sipitang (46) dan Tongod (21),” katanya dalam sebuah kenyataan.Masidi yang juga jurucakap Covid-19 negeri berkata dengan kes hari ini, jumlah kumulatif kes Covid-19 di Sabah kini adalah 100,031.Beliau berkata terdapat satu kluster direkodkan iaitu kluster Batu Linting, Kuala Penyu melibatkan penularan Covid-19 dalam komuniti.Katanya, kes indeks disyaki berpunca daripada majlis keagamaan pada 31 Julai lepas melibatkan seorang wanita berumur 34 tahun dikesan positif selepas melakukan ujian RTK Antigen.Masidi berkata daripada 45 sampel yang diambil, terdapat 29 kes positif termasuk lapan kes baru pada 11 Ogos yang dikesan di Kampung Bukit Linting, Kampung Mansud, Kampung Bundu dan Kampung Kupang.


Sekatan eksport ayam hanya langkah sementara, kata menteri

Sekatan pengeksportan ayam pedaging hidup yang masih berkuat kuasa adalah bersifat sementara, iaitu sehingga harga dan pengeluaran ayam kembali stabil sepenuhnya, kata Menteri Pertanian dan Industri Makanan Ronald Kiandee.
Beliau berkata kerajaan juga sedar peningkatan kos pengeluaran ayam berikutan kenaikan kos makanan ternakan dan pemberhentian eksport memberi kesan kepada pulangan penternak.
“Dalam hal ini buat pertama kalinya, kerajaan bersetuju memberi subsidi kepada penternak ayam pedaging dan ayam penelur berjumlah RM1.1 bilion secara keseluruhannya bagi meringankan beban penternak ayam. Pemberian subsidi ini bermula 5 Februari 2022 dan akan berakhir pada 31 Ogos 2022.
“Setakat 29 Julai 2022, sebanyak 8,907 permohonan subsidi diluluskan berjumlah RM748 juta,” katanya pada sesi soal jawab di Dewan Rakyat hari ini.
Menurutnya Kementerian Pertanian dan Industri Makanan melalui Jabatan Perkhidmatan Veterinar sentiasa memantau dan mengadakan sesi libat urus dengan semua pihak berkepentingan dalam rantaian pengeluaran bekalan ayam termasuk di peringkat ladang bagi memastikan bekalan dan kelangsungan pengeluaran ayam negara berada pada tahap optimum dan stabil.
Ronald berkata demikian menjawab soalan Wong Shu Qi (PH-Kluang) yang ingin tahu kerugian dihadapi sektor penternakan ayam seluruh Malaysia sejak larangan eksport ayam berkuat kuasa pada 1 Jun 2022.
Sementara itu, menjawab soalan Azman Ismail (PH-Kuala Kedah) berkenaan stok penimbal negara bagi beras, Ronald berkata ketika ini kedudukan stok penimbal beras adalah pada paras 221,313 tan metrik iaitu 88.5 peratus daripada jumlah sasaran yang ditetapkan kerajaan iaitu 250,000 tan metrik menjelang 2022.
Beliau berkata kerajaan sedang menggandakan stok penimbal beras secara berperingkat daripada 150,000 tan metrik kepada 290,000 tan metrik menjelang 2023 bagi memastikan jaminan bekalan makanan negara serta menghadapi sebarang situasi luar jangka.
“Bagi menampung keperluan beras negara, kementerian sentiasa memastikan kedudukan stok beras sentiasa melebihi paras purata keperluan iaitu 200,000 tan metrik sebulan.
“Kedudukan stok beras di dalam negara di peringkat kilang, borong dan runcit sentiasa pada kadar konsisten setiap masa iaitu purata 400,000 tan metrik hingga 500,000 tan metrik,” katanya.


PRN ujian kesetiaan akar umbi Umno-DAP

Menjelang Pilihan Raya Negeri (PRN) yang bakal berlangsung di enam negeri tidak lama lagi, "sokongan" dalam kalangan akar umbi Umno terhadap DAP dan sebaliknya terus menjadi persoalan utama.
Meskipun pemimpin tertinggi kedua-dua parti itu bersetuju untuk bekerjasama membentuk kerajaan selepas Pilihan Raya Umum ke-15 (PRU15) pada November tahun lepas, jelas sekali perasaan kekok antara ahli parti tidak dapat disembunyikan.
Perkara ini ibarat terang lagi bersuluh apabila Ketua Pemuda Umno Muhamad Akmal Saleh pada Perhimpunan Agung Umno (PAU) baru-baru ini menuntut supaya DAP memohon maaf dan menarik semula segala tomahan yang dilemparkan kepada parti Melayu itu selama ini.
Meskipun tuntutan itu tidak ditunaikan "rakan" baru Umno itu, kedua-dua pihak bagaimanapun bersetuju untuk saling membantu, malah menyarankan ahli parti mengundi sama sendiri dalam usaha menghalang Perikatan Nasional (PN) meluaskan pengaruh di negara ini.
Bercakap dengan MalaysiaNow, ahli Umno Gombak yang bakal mengundi di Dewan Undangan Negeri (DUN) Hulu Kelang, Razman Hakimi Abdullah berkata, agak sukar untuk membayangkan dirinya mengundi wakil rakyat daripada parti komponen Pakatan Harapan (PH) selepas mengimbau kembali sejarah permusuhan kedua-dua pihak tersebut.
Katanya, tuntutan yang dibuat oleh Akmal adalah sangat berasas dan perlu dilaksanakan pemimpin DAP sekiranya mereka inginkan sokongan daripada akar umbi Umno.
"Dulu teruk kami dihina, dikeji apabila pemimpin DAP khususnya Lim Kit Siang membawa naratif bahawa Umno adalah parti rasuah. Kononnya kami semua ambil rasuah," katanya kepada MalaysiaNow.
"Kini, apabila salah seorang pemimpin mereka, V Sivakumar dikaitkan dengan salah laku, pandai pula minta rakyat jangan ‘hukum’ seluruh ahli parti itu.
"Sebab itu mereka (DAP) perlu minta maaf. Ramai ahli Umno sudah terguris hati."
Mengulas mengenai percaturan Pakatan Harapan (PH)-Barisan Nasional (BN) untuk berdepan PRN kali ini, Razman merasakan tidak adil sekiranya calon daripada Umno tidak dibenarkan bertanding untuk memberi laluan kepada calon gabungan dipimpin Anwar Ibrahim itu.
Katanya, perkara itu sewajarnya ditentukan rakyat yang berhak memilih calon untuk mewakili suara mereka.
Bagi Razman, dia kemungkinan akan berbuat demikian kerana rasa "tidak selesa" dengan prestasi ahli Dewan Undangan Negeri (Adun) Hulu Kelang pada masa ini dan dijangka beralih undi kepada PN termasuk jika gabungan politik itu meletakkan Pengerusi PN Selangor, Mohamed Azmin Ali sebagai calon.
"Jika bertembung sekalipun, biar rakyat yang pilih. Silap-silap keputusan ini akan sebabkan ahli untuk tidak mengundi, atau lebih teruk, mengundi pihak lawan.
"Jangan terkejut jika PN tawan DUN sekitar Gombak," kata Razman sambil menegaskan ini adalah pandangan peribadinya.
Sementara itu, ahli DAP daripada Sembrong yang hanya mahu dikenali sebagai Abdullah, berkata kerjasama antara BN-PH lebih "penting" bagi Umno memandangkan DAP masih berupaya mempertahankan kerusi tradisi mereka di kawasan bandar.
Katanya, tanpa Umno, kemungkinan besar DAP atau parti komponen PH masih mampu menang di kawasan membangun, namun persoalan utama ialah sama ada Umno mampu pertahankan kerusi mereka.
Pada PRU15, Umno menyaksikan kekalahan teruk apabila hanya mampu meraih 26 kerusi Parlimen, setelah kebanyakan "kubu" parti itu ditawan PN dengan PAS meraih kerusi tertinggi diikuti DAP.
"Mungkin ahli Umno yang masih membantah usaha sama Umno-DAP, tidak memahami mengapa kerjasama ini perlu dilaksanakan.
"Kami dalam kalangan ahli DAP memahami situasi semasa, oleh itu kami tidak berasa kekok," katanya kepada MalaysiaNow.


Ratusan iringi persemadian Nagaenthran

Jasad rakyat Malaysia Nagaenthran Dharmalingam yang menjalani hukuman mati di Penjara Changi di Singapura Rabu lepas, telah disemadikan di Hindu Crematorium Buntong semalam.Jasadnya selamat disemadikan mengikut adat dan tradisi masyarakat India, selepas dibawa dari rumahnya di Tanjung Rambutan pada pukul 3 petang dan tiba di pusat krematorium itu kira-kira pukul 4 petang.Suasana pilu ternyata menyelubungi perkarangan krematorium itu, apabila kalangan lebih 100 ahli keluarga dan sahabat handai mendiang yang hadir, tidak dapat menahan kesedihan selain ada yang nampak tenang sejurus jasad Nagaenthran tiba.Mereka yang hadir memberi penghormatan terakhir kepada mendiang, sebelum pengurusan jasadnya disempurnakan kira-kira pukul 5 petang.Pada Selasa (26 April), Mahkamah Rayuan Singapura menolak rayuan terakhir yang difailkan ibu mendiang S. Panchalai, 60, untuk mencabar keputusan bagi mengetepikan sabitan dan hukuman mati terhadap anaknya.Nagaenthran dijatuhi hukuman mati pada 2010 kerana mengedar 42.72 gram heroin ke Singapura pada 2009, yang diketahui antara negara yang mempunyai undang-undang narkotik paling tegas di dunia.Dia sepatutnya dihukum gantung pada 10 November 2021, tetapi memperoleh penangguhan sementara pada 9 November selepas mahkamah diberitahu dia positif Covid-19, ketika hadir untuk percubaan rayuan terakhir terhadap hukuman matinya.


Kes harian lepasi 3,500 jangkitan

3,573 kes baru direkodkan hari ini menjadikan jumlah keseluruhan kes sebanyak 2,758,086.Pesakit yang sembuh pula mencatat 3,988 kes hari ini menjadikan jumlah keseluruhan kes sembuh sebanyak 2,685,378.Dalam pada itu, kes yang memerlukan rawatan di unit rawatan rapi (ICU) adalah sebanyak 269 kes di mana 217 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 163 kes di mana 83 adalah kes Covid-19.Dari 3,573 kes harian yang dilaporkan pada hari ini, 52 kes (1.5%) adalah daripada Kategori Tiga, Empat, dan Lima, dan 3,521 kes (98.5%) lagi adalah terdiri daripada Kategori Satu dan Dua.